c: text/html

text:
Aruba den su desaroyo socio-cultural a conoce diferente fase, den cual e isla desde siglo 20 a cuminsa manifesta su mes. Durante e epoca cu Aruba tabata un enclave colonial (1845-1936) no por papia di mucho desaroyo economico.
E poblacion tabata planta y cultiva productonan agricola, ocupa nan mes cu cria di bestia y sali bay pisca pa nan mantene nan famia.
Gradualmente Aruba a sa di crea dentro di e sector agricola otro actividadnan economico: E explotacion di oro na Bushiribana, e cultivo di aloë riba henter e isla y produccion di guano na San Nicolas.
Pues durante e periodo pre-industrial no ta tin actividadnan economico signicativo pa crea un ambito cultural, cu solamente un forma pa genera entrada e tempo ey p’e subexistencia di e famianan.
TRANSFORMACION CULTURAL
E bida cultural a haya bida cu e periodo di industrialisacion (1928), ora cu Lago a establece su mes y asina mes, a dura hopi despues cu e agricultornan a bandona nan cunucu pa bay traha den e refineria, cu por mira e prome e rasgonan di un propio cultura.
Un individuo por crece segun cu ta existi un bida cultural na cual e ta participa na dje. Esaki por ta bay un cine, bishita un museo, presencia un manifestacion cultural, asisti na un celebracion folklorico manera Dera Gai etc.etc.
Na final di siglo 19 por mira e prome corantnan na Ingles, Spaño, Hulandes y Papiamento – apesar di un tirahe limita – manera e.o. Express Office (1874), El Semanario (1894), de Arubaansche Courant (1894) y El Farro (1899) aparece riba mercado.
E corantnan aki mester ser considera como e instrumentonan cu tabata regula e bida cultural cu nan anuncionan, propaganda y informacion over di e bida cotidiano.
Den siglo 20 e cantidad di corantnan a keda amplia cu La Voz del Pueblo (1906), La Voz di Aruba (1907), El Observador (1935) y Aruba Post (1938), di cual e ultimo aki tabata mas drigi riba e empleadonan di e refineria.
Na final di siglo 19 no tabata existi facilidadnan di recreo y ta te na aña 1919 e prome Teatro di Cine Gloria a keda estableci, sigui despues pa Teatro Rialto na Playa y Teatro Principal na San Nicolas.
Riba un escala chikito por mira con a cuminsa cu actividadnan cultural. Esakinan tabata sosode via di e parokianan, unda tabata ofrece e parokianonan despues di a bishita misa un actividad cultural como un forma di recreo.
Na Club Don Bosco na Noord, e parokia di Noord tabata organisa riba diadomingo un atardi cu declamacion di poesia. Ta conoci tambe cu na Savaneta tambe tabata organisa un encuentro entre e famianan, unda tabata declama poesia.
Mester observa aki cu den e famianan cu tabata pertenece n’e elite, durante un fiesta na cas tabata declama poesia.
BIBLIOTECA PUBLICO
Cu binimento di Guera Mundial II e islanan den Caribe a cuminsa tuma distancia di e paisnan madre colonial, kendenan tur ta situa den Europa y den un guera cu Alemania.
Na Aruba y Corsou tambe por a scucha e grito aki pa termina e status di colonia y pa ta baas den bo mesun cas.
Hustamente despues di Guera a traha na un bida cultural florecente, creando mas facilidad y oportunidad p’e ciudadano por traha na su desaroyo personal.
Asina por observa cu na 1946 a lanta e Arubaanse Kunstkring, na 1948 e prome libreria De Wit Boekhandel a habri su portanan cu un coleccion amplio di bukinan di Hulanda y Estados Unidos.
Un aña despues na 1949 a funda Cultureel Centrum Aruba, cu mester a bira e Centro Cultural di e isla. E mesun aña aki riba 20 augustus 1949 e prome Biblioteca Publico di Aruba, cu un coleccion di 15.000 buki na Ingles, Spaño y Hulandes a habri su porta pa brinda su servicio na e publico.
A logra institui un Filmliga na 1950, cu tabata conta cu 200 miembro, pa pasa peliculanan pa stimula un alteracion di mentalidad.
Na San Nicolas por mira con na aña 1952 apertura a tuma lugar di un filial di biblioteca, situa n’e cruzada di Trompstraat/Van Speykstraat,pa stimula un cultura di lesamento.
Ta bon pa adstrui cu e poblacion local no tabata identifica nan mes cu tur e facilidadnan cultural cual a ser crea y como tal no tabata haci uzo di nan servicio.
P’e motibo aki no a logra na stimula un cultura di lesamento riba e isla. Na mediano di añanan ’70 por mira cu un cantidad di hende – principalmente maestronan di scol – a cuminsa afilia nan mes cu Arubaanse Kunstkring y Filmliga.
BIDA LITERARIO
Literatura di un pais ta ser carga dor di e cantidad di autornan, e cantidad di obranan cu ta keda publica y e grandura di e publico lector. E proceso aki ta keda influencia dor di factornan cultural, historico, economico y politico.
E fenomeno aki nos ta topa no solamente riba e otro islanan den Caribe, pero den mayoria pais cu tambe a ser colonisa.
Mester añadi di biaha cu por ehempel e desaroyo cultural-literario na Puerto Rico, Cuba y Sto. Domingo ta distinto for di e islanan habla Ingles cu den añanan ’60 a bira independiente.
E grupo di islanan Spaño y Britanico na nan turno a conoce un otro ritmo di desaroyo compara cu di Aruba, kende te 1985 tabata forma parti di e federacion di Antiyas Hulandes. Indudablemente por bisa cu e Literatura di Aruba a cuminsa cu e obranan di Frederik Beaujon, kende a publica su prome poesia Atardi na aña 1907 y cu awendia ta conta cu 110 aña di existencia.
En general Aruba a conoce poco bida cultural p’e masa cu a conduci den uno literario.
Debi cu Corsou tabata e centro di comercio, cultura y capital, e bida cultural na Aruba a desaroya su mes lentamente y asina den siglo 19 no tabata conoce obranan teatral y literario.
Acerca ta bin cu ta na aña 1845 a introduci enseñanza basico y a dura añas prome cu den e districtonan ta tin un scol basico. Riba esaki ta conta cu despues cu a introduci enseñanza basico, a dura casi cien aña pa introduci enseñanza secundario MULO(1939) y enseñanza avanza HBS na 1949.
Ta te despues cu a institui e Algemene Nederlands Verbond (ANV) na aña 1904 a lanta un biblioteca cu un coleccion di 165 buki p’e commandeur, su empleadonan publico y nan famia. Probablemente ta via e contactonan y intercambio aki entre e empleadonan publico y e elite local, e pueblo a bin den contacto cu e fenomeno di buki.
Di otro banda den siglo XX e populacion a crece despues di establecimento di Lago te cu 39.318 habitante (1938).
For di e momento aki nos por papia di un cierto dinamismo den e sociedad cu un escasez na facilidadnan cultural.
Si tira un bista riba e sectornan di empleo, nos ta topa cu e siguiente profesionnan: Agricultor (1337), minero (233), cosedo (212), piscado (151), lavandera (139) y nabegante (168).
E tempo ey e bida tabata tuma lugar mas tanto paden di cas cu pafor.
Pues a base di e factornan demografico, di enseñanza y empleo no por papia di un clima cultural cu a contribui na un sector cultural-literario.
OBRA NA PAPIAMENTO
Cu firmamento di Statuut (1954) Aruba a ricibi un autonomia limita, unda por señala cu e populacion a cuminsa crea espacio pa nan mes y dirigi mas atencion riba e desaroyo di e isla. Esaki como reaccion riba e tantisimo institutonan cu durante e decada di añanan ’40 a keda lanta, sinembargo no tabata capta atencion di e publico general.
Den decada di añanan ’50 por mira e prome publicacion di obranan na Papiamento subi mercado.
Ta trata di e obranan Dora Deana y flornan di amor y Dora Deana y su lagrimanan di e autor V.S. Piternella. Di un cantidad di 12 buki cu den e periodo di 1932-1955 a keda imprimi, dos tabata na Papiamento, dos na Ingles, dos na Hulandes y seis na Spaño.
Esaki no ta nifica cu t’e idioma Spaño tabata mas uza pa scirbi, si no ta trata di un autor cu a produci seis obra.
Si den e añanan aki, cu excepcion di Fechi Beaujon, tabata e migrantenan manera José Ramón Vicioso (Sto. Domingo) y Rings William Rufus, kende a aporta na Literatura Arubiano.
Esaki ta indica tambe cu apesar cu Papiamento semper a ser papia na cas, tog e populacion no tabata sinti nan mes comodo pa scirbi den e idioma aki.
Cu e autonomia obtene na 1954, esaki no a trece un cambio cultural desea cu a surpasa e concepto di fortifica e propio cultura. Cu binimento di e emisoranan local manera Voz di Aruba y Radio Kelkboom den añanan ’50, mas bien nan a cubri un vacio cu tabata existi pa basta tempo.
Aunke cu den nan programacion tabata dedica atencion na ‘contamento di cuenta’, sinembargo esaki no a desemboca den un programacion structural di literatura.
Acerca den siglo 19 e populacion di Aruba tabata masha chikito mes y tabata varia di 1155 habitante na aña 1804 te cu 8955 habitante na aña 1896.
E tempo ey e populacion henter no tabata mas grandi cu esun di un bario. Esaki ta trece cu ne cu den e sociedad di siglo 19 no tabata existi suficiente forzanan centripetal cu por a origina un cierto dinamismo den e comunidad y stimula un bida cultural florecente.
PRODUCCION LITERARIO
Cu e produccion literario di un pais nos por midi no solamente e interes pa literatura, pero tambe e papel cu literatura ta hunga den un comunidad.
Esaki por ser atribui na diferente factor cultural y economico. Un otro argumento pa aclarea e falta di animo pa scirbi y publica ta cu desde 1842 cu Aruba a keda descubri, nos tabata un encalve colonial cu di 1845 – 1936 tabata cay bou di e colonia Corsou y su dependencianan.
Y despues di 1936-1948 bou di Teritorio di Curacao y di 1948-1985 bou di e teritorio di e Federacion di Antiyas Hulandes. Semper a haci falta di un cultura di lesamento.
Tabata e compania di Friesche Vlag na Aruba cu a cuminsa cu un campaña unda por a entrega e wikkel di e blekinan di lechi y cambia esaki pa un of mas buki.
Di e manera aki den hopi cas di famia a cuminsa colecciona bukinan pa lesa durante nan tempo liber.
Si tuma e cantidad di obranan cu a sali publica den periodo 1905-1955, sin huzga si nan ta califica n’e criterionan literario, no por bisa cu nan tabata hopi.
Ta tin aña cu no ta tin buki ta sali mes, of despues di cuater aña un obra di poesia ‘Dioramas’ (1938) di José Ramón Vicioso ta sali publica.
Hopi biaha nos cientificonan ta considera e literatura di Aruba como uno chikito y limita, pero ta lubida e hecho cu e isla durante 140 aña den un of otro constelacion a forma parti di un enclave colonial.
Ta te despues di 109 aña cu na 1954 Aruba a ricibi su autonomia, cu e lazonan colonial a cuminsa bira menos y mas espacio a keda otorga n’e islanan, por a traha na un fundeshi nobo pa construi un clima cultural-literario.
Debi cu produccion literario y cultura di lesamento ta den un balansa tin mas motibonan cu ta hunga un papel, esta e factornan subhetivo cu ta influencia e actitud di e persona como lector.
Algun di e factornan aki ta: Entrada y budget pa buki; e hecho cu a dura 50 aña prome cu Papiamento (1971) a bira e idioma dominante; na cas so tabata comunica den Papiamento; e lenga creol a tarda pa drenta enseñanza y consecuentemente un miedo di scirbi den e idioma materno y e angustia pa faya.
Esaki comparativamente mira cu e islanan Ingles den Caribe unda cu nan si a mantene e mesun idioma Ingles cu e pais madre colonial, cu despues a desaroya su mes den un idioma creol.
E proceso largo di decolonizacion tabatin un impacto y repercucion grandi riba e mente di nos ciudadanonan, bida cultural y desaroyo educativo y formacion general. Si durante e ultimo decadanan di siglo 19 y e prome parti di siglo 20 a construi mas scolnan basico, menos atencion a ser dedica na stimula e amor pa cu lesamento.

robotstxt: allowed

filter: keep


text:
Ryçond Santos do Nascimento, naci na Aruba di 38 aña di edad, desde diahuebs ultimo ta mr. Dr. Ryçond Santos do Nascimento, un docente di ley na e mesun universidad, pero cu a sigui studia, a skirbi un tesis titula “Het Koninkrijk ontsluierd”, a defende na Hulanda na december ultimo y awor a defende na Aruba tambe. E defensa a tuma luga dilanti S.E. Gobernador di Aruba, Presidente di Parlamento di Aruba, Prome Minister di Aruba, Rector di Universidad di Aruba y varios otro invitado mas.
Dia 15 di december 2016, e candidato a defende su tesis publicamente, durante un sesion cu a tuma luga na Rijksuniversiteit Groningen na Hulanda. E defensa a tuma luga dilanti Rector Magnificus prof. Dr. E. Sterken den presencia di su promotor prof. mr. Douwe Jan Elzinga, e di dos promotor tabata prof. mr. Herman Bröring, e profesornan di e comision di evaluacion tabata prof. mr. Gerard-René de Groot, prof. mr. Ernst Hirsch Ballin, prof. mr. Solke Munneke y prof. dr. Gert Oostindie.
Diahuebs ultimo, dia 16 di februari 2017, a tuma luga e defensa publico p’asina e studiante por ricibi e titulo di “Doctor” for di Universidad di Aruba tambe. Mescos na Hulanda aki tambe Rector mr. dr. Glenn Thodé ta na cabes di e comision di evaluacion, cu a conta tambe cu e profesornan cu a haci pregunta cu tabata prof. dr. Gert Oostindie, prof. mr. Gerard-René de Groot, prof. mr. Herman Bröring, prof. mr. Flora Goudappel y prof. mr. Douwe Jan Elzinga. Tambe tabata presente prof. dr. Alex van Stipriaan Luïscius.
E comision di evaluacion, bisti completamente den nan toga specialmente pa e ocasion solemne aki, a cana drenta aula di Universidad y asina cu e defensa a cuminsa, e candidato tabatin 45 minuut pa defende y contesta tur pregunta cu tabatin. E invitadonan a sigui e defensa den aula di Universidad di Aruba, mientras cu demas interesadonan a sinta den un di dos sala y mescos cu hopi na cas, a sigui;e via internet y rib’e pagina di Facebook di Universidad di Aruba.
Na final, despues di a ricibi su diploma oficial y firma dor di su promotor, e comision di evaluacion y Rector di Universidad di Aruba, a sigui un celebracion chikito den cual e invitadonan por a felicita e graduado. Den su buki el a dedica e tesis aki na su señora y su yiu muhenan cu tanto a sostene durante su estudio.


text:
ORANJESTAD – “Cu hopi satisfacion mi a wordo notifica pa Ministerio Publico cu afpakteam, como tambe Cuerpo Policial, a logra desmantela un banda di contrabando di gasolin for di Venezuela,” minister Arends a informa. Nos por corda algun luna atras e titular di Asuntonan Economico a encabesa un grupo di enfoke unda diferente instancia a participa pa frena e contrabando di gasolin cu ta bin di Venezuela y ta wordo importa y rebendi aki na Aruba di manera ilegal. Como cu e comercialisacion clandestino ta consisti di un acumulacion di delitonan a envolvi tambe Ministerio Publico y Cuerpo Policial. Prohibicion importacion di gasolin procedente di Venezuela tabata e prome di e decisionnan concreto pa loke ta trata combatimento di e comercialisacion clandestino aki.
Esnan cu ta participa den e actividadnan ilicito aki no ta paga accijnzen, no ta cumpli cu regulacionan di DTI, no ta umpli cu leynan di vestigingsvergunning, no ta paga belasting, no ta cumpli cu e rekisitonan di brandweer. Contrabando di gasolin no solamente ta contribui na competencia inhusto, pero e ta forma un peliger enorme pa trahadornan di waf, pa esnan cu ta riba caminda, como tambe pa e habitantenan den e area unda e actividadnan aki ta tuma lugar. “Como Minister di Asuntonan Economico mi a alerta e instancianan concerni pa hasi esaki. P’esey amplia e grupo di enfoke cu participacion di Ministerio Publico y Cuerpo Policial pa asina por entama e pasonan hudicial necesario y penalisa e delitonan cometi,” Minister Arends a splica.
“Despues di a formalisa e prohibicion di gasolin di Venezuela, Ministerio Publico tabata na turno despues y hunto cu Cuerpo Policial a tuma e accion necesario," minister Arends a sigui bisa. "Mi kier a gradici e instancianan hudicial concerni, especialmente Ministerio Publico, afpakteam y Cuerpo Policial pa nan diligencia y determinacion den combatimento di actividanan ilicito” Minister a haci un bes mas un yamada na comunidad pa no participa den e practicanan aki. No solamente bo ta pone bo bida na peliger, pero tambe di otronan.
ORANJESTAD – E situacion bergonsoso riba beach entre operadornan (manera por a mira riba video riba rednan social e dianan aki) no lo wordo acepta . Asina minister di infrastructura Otmar Oduber a laga sa pa medio di un comunicado. Segun e mandatario, e maneho di ‘3 strikes you’re out’ ta activo y lo tin cero tolerancia pa actonan asina.
ORANJESTAD – Durante su disertacion awe mainta den e reunion publico pa trata e proyecto di Green Corridor y Watty Vos Boulevard, ex minister responsabel pa e proyecto esta Benny Sevinger a declara cu e ta orguyoso di e trabou cu su team e tempo ey a haci pa e proyecto y cu e forma con a anda cu e proyecto tabata corecto. Ademas a cuestiona e forma con actual minister encarga cu e proyecto, Otmar Oduber kier resolve e problema, cu ta busca mas placa pa caba esaki. Pero loke mas a hala atencion, tabata e declaracion final di e ex minister, unda cu el a bisa cu kico cu e minister actual kier haci, ‘Be my guest.. pasobra I don’t give a damn! ”. Un declaracion cu rapidamente a bira e palabra di dia, tanto den Parlamento como riba rednan social.
CARACAS/ORANJESTAD – Oro y diamanta for di Venezuela ta wordo transporta di contrabanda pa Corsou y Aruba na gran escala, y facilita pa ehercito Venezolano. Asina e corant Hulandes Trouw ta raporta den su edicion awe. E informacion cu periodistanan di e corant a haya, ta bin di ex general Cliver Alcalá. Prome minister Evelyn Wever den su prome reaccion awe riba e articulo a bisa di tabata na altura di e articulo en cuestiony cu mesora el a manda investiga si esaki ta conta enberdad pa Aruba, ya cu segun e articulo e enfoke tabata Corsou y no tanto Aruba. For di fuentenan gubernamental Venezolano, NoticiaCla a haya un reaccion inoficial indicando cu no ta duna mucho balor na e informacion ya cu Alcala ta conoci di ta un persona ‘malo’, osea no di confia. Mientrastanto, fuentenan periodistico di e portal aki ta mustra cu mientras cu e ex general tabata hopi cerca di ex presidente Chavez, el a distancia di Maduro pasobra e tabata critica hopi di su politica. Pues e reaccion di parti di fuentenan di gobierno, ta comprondible e ora. E articulo mes en cuestion ta di e periodista investigativo Bram Ebus, cu a haci un investigacion di e asunto aki. E ta bin na remarke net awor cu tin un impasse entre Aruba y Venezuela pa contrabanda di hopi material cu Venezuela tin problema cune. Ta netamente pa e asuntonan aki, Venezuela tin su frontera cu islanan ABC cera pa mas di un siman caba. Segun e presidente di e pais andino, Nicolas Maduro, e problema ta contrabanda di mafia. Diahuebs tin combersacionnan atrobe pa wak si ta sali di e impasse aki y si Venezuela ta dispuesto pa firma e acuerdo di concepto yega na dje diabierna anochi. Fuente: Trouw.nl.. foto cortesia REUTERS.
ORANJESTAD – E introduccion di dos docter di cas extra na Spoed Eisend Hulp mester yuda reduci e tempo di espera ora cu un pashent ta na e departamento ey di hospital. Asina minister di Salud Dangui Oduber a bisa dialuna mainta den un conferencia di prensa. Segun Oduber, tin dos localidad habri na hospital unda cu AZV lo cubri dos huisarts cu ta specialmente atende y asisti tur caso di emergencia. E pashent cu yega, lo wordo trata. Esun cu resulta di no ta emergencia, e 2 docternan di cas lo trata. Asina e mandatario lo kier baha presion riba SHE, y reduci tempo cu pashent ta warda pa ayudo medico. Awor ta buscando si tin docter di cas disponibel cu por cuminsa di biaha, y si ta pa e minister, esaki por cuminsa dentro di un luna caba. “Pero por lo menos ya tin palabracion entre hospital i AZV pa cubri e gastonan” Oduber a bisa.
ORANJESTAD – Ta e intencion pa durante e prome aña di gobernacion Wever Croes, introduci e asina yama ‘integriteitskamer’ osea e ‘camber di integridad’. E camber aki tin cu scrutina tur proyecto y asunto di gobierno pa sigura cu esaki ta cumpli cu tur norma di integridad. Asina prome minister Evelyn Wever Croes a bisa dialuna durante conferencia di prensa. E structura di e camber aki sinembargo ta hopi curu ainda. E unico cos cu ta sigur, ta cu e ta bin e aña aki ainda, y cu e ta consisti di un grupo di persona ‘no politico’, sino e ta ‘beat the whole purpose’.
ORANJESTAD - Gobierno di Aruba ta lamenta cu Citgo Aruba a nenga informacion na parlamentarionan Hulandes. Esaki tabata e reaccion official un dia despues cu dos parlamentario Hulandes a reclama publicamente cu nan no a haya informacion di e refineria y a wordo prohibi entrada. Ta trata di parlamentarionan Hulandes van Raak y Bosman cu tabata na Aruba siman pasa pa atende reunionnan interparlamentario entre Aruba Hulanda y Sint Maarten. Pa cu e reunion aki e delegacion Hulandes a pidi Parlamento di Aruba pa por regla un bishita na refineria of por lo menos pa Citgo duna un presentacion na Parlamento. Lamentablemente Citgo a nenga di haci esaki, y e dos Parlamentarionan a bay busca informacion nan mes. Nan a bay na e refineria y locual nan a mira a decepciona nan. Nan a mira hopi hero bieu, y nan no a mira practicamente ningun actividad. Riba medionan social nan a cuestiona esaki masha hopi mes y un video di sr. van Raak “locual mi no tabata mag di wak na Aruba” a circula den henter Reino. A puntra Prome Minister di Aruba su reaccion, y sra. Wever-Croes a indica cu e ta lamenta cu Citgo no a duna e Parlamentarionan informacion tocante e proyecto. Pa gobierno tambe aparentemente ta dificil pa haya informacion. Tin reunionnan planea e siman cu ta bin pa haya mas informacion di e status di e proyecto. Mes momento Gobierno ta studiando e contractnan cu Gobierno di AVP a cera cu Citgo pa operacion di e refineria, pasobra indicacion ta cu e inversionnan no a tuma lugar y no tin claridad ki tempo nan lo tuma lugar. Gobierno di Aruba a anuncia siman pasa caba cu a institui un comision independiente pa studia e contract y conseha Gobierno kico pa haci cu n’e. Foto cortesia di gobierno su oficina di prensa.


text:
Pa añanan largo, e lider di MEP, Evelyn Wever Croes, a bin ta tratando di atacha credibilidad di rivalnan politico, principalmente esnan di partido AVP den Gobierno, cu cantidad di storianan sin base.
Parlamentario Melvin Tromp ta mustra cu ta algo di condena y rechasa totalmente ya cu principalmente un lider politico, mester duna e mihor ehempel posibel y no fabrica storianan sin sentido tratando di destrui opinion publico di rivalnan politico, cu insinuacionnan sin base.
“No ta un of dos bes esaki a tuma lugar, esta cu tanto e lider di MEP, Evelyn Wever Croes como miembronan di su partido y campañadonan di MEP, a lansa cantidad di mentira contra di politiconan di AVP, sin cu nunca nan a presenta prueba concreto di tur loke nan ta bisa.
Mi persona e.o. na varios ocasion a scucha insinuacionnan sin sentido durante di cantidad di reunion publico den Parlamento, caminda Evelyn y otronan ta sconde tras di inmunidad Parlamentario, sin cu nunca nan a bin pafo di Parlamento y bisa mesun cosnan aki of entrega keho contra di loke nan ta papia.
E lider di MEP a yega di cuestiona na varios ocasion integridad di cantidad di rivalnan politico, principalmente nos lider y Prome Minister Mike Eman, pero nunca a cana e caminda corecto y legal pa actua contra di su ponencianan.
Sinembargo na momento cu den prensa local a sali publica di transaccionnan financiero di miles di florin pa un cuenta di banco Irus Crius caminda nomber di Evelyn Wever Croes a keda publica, tampoco el a actua y nunca a tuma e pasonan necesario pa aclaria of limpia su nomber di e caso aki te dia di awe.
E fin di siman aki otro noticia serio a drenta procedente for di Merca, caminda hendenan yega n’e lider di MEP, hendenan cu ta activista grandi di su persona y di su partido geel a keda deteni pa traficacion di droga y e prome reaccion di Evelyn ta manera tur hende a spera di dje.
Hisa benta su propio hendenan afo, dor di laga nan colga pa nan cuenta y tratando di duna e impresion cu nan no tin vinculo algun cu su persona of su partido politico.
Ta su hendenan y aki mi tin cu refresca memoria di Evelyn, kende durante di un reunion hunto cu otro coleganan di su fraccion, a yega di bisa cu mi nanishi ta blanco di puiro blanco, y awe loke nos ta mira cu e puiro aki ta na gran cantidad den su propio circulo familiar, circulo di amistad y circulo politico.
Esey t’e berdad, esey ta loke ta pasando y ta momento p’e duna contenido na su supuesto lucha pa integridad den politica di nos pais, y asumi su responsabilidad den esaki tambe y no bay sconde tras di declaracionnan cu henter Aruba sa cu no ta cuadra cu e berdad.
E tipo di desaroyonan aki na Merca ta bolbe lanta e duda ta for di unda partido MEP a saca fondo p’e campaña miyonario cu e partido a bin ta hibando den e campaña electoral aki y con y kende lo a financia esaki.
Ta algo cu lider di e partido mester aclaria tambe mirando e forma con MEP ta hibando su campaña electoral cu cantidad di pancarta grandi, cu borchinan di propaganda cu sin duda a rekeri un inversion miyonario.
Awe nos por bisa cu integridad ta batiendo cu man pisa riba porta di Evelyn Wever Croes p’e splica cosnan cu ya e no por sconde mas,” Parlamentario Melvin Tromp di fraccion di AVP ta splica.


text:
Senior Account Manager di Caribbean Mercantile Bank N.V., Curt Heronimo a sali cu un grado halto di positivismo for di e presentacion duna recientemente dor di e compania responsabel di revitalisacion di entre otro Wynwood na Miami y con esaki ta un caso cu por ripiti na Oranjestad.
E ehecutivo bancario ta contento di wak cu ta bin cu iniciativa asina cu ta fomenta inversion y crecemento economico.
Curt Heronimo, ademas di otro representantenan di sector bancario, comercial y mentenan creativo di nos pais tabata invita n’e presentacion cu a tuma lugar siman pasa na Oficina di Innovacion.
Aunke Heronimo no ta familiar cu e storia di Wynwood previo n’e presentacion, ora el a haya e invitacion, a busca mas informacion y asina a conoce ken ta Goldman Properties, nan trayectoria, inversionnan exitoso y a keda impresiona.
“E ta un incentivo, algo cu ta pone bo pensa ‘outside the box’, con pa haci dealnan similar pa revitalisa un area of districto,” el a bisa.
Banconan, manera Caribbean Mercantile Bank N.V. ta institutonan cu kier traha na bienestar di inversion. Nan ta wak e oportunidadnan y basa riba esey ta wak hunto cu e cliente prospecto, e idea y prognosis pa bira un exito.
Di otro banda ta haya e clientenan potencial y den e presentacion nan a haya idea y strategia pa bay dilanti.
Segun Curt Heronimo, despues mester trece ambos hunto, cual ta un papel cu Gabinete Mike Eman II ta dispuesto pa facilita.
Manera Jessica Goldman di Goldman Properties a bisa, e proceso ta uno riba termino largo, pero trahando den un esfuerso colaborativo y kedando persistente, ta logra.
E compania desaroyador mes tin mas di 30 aña.
Den decada 80 a revitalisa Soho na New York, na decada 90 a revitalisa Miami Beach y mas recientemente Wynwood na Miami.
“Mi ta sostene iniciativa asina y contento cu un plan asina cu ta trece hendenan di afo caminda nos no mester reinventa e wiel; djis wak loke nan a haci nan Wynwood y awor nan ta comparti nan expereiencia cu nos,” asina e ehecutivo bankero a finalisa bisando.


text:
Kiebro y ladronicia for di auto ta bolbe lanta cabez, doñonan di auto ta preocupa!
Diamars mainta a drenta informe di un caso di destruccion y ladronicia for di un auto staciona den parkinglot di Wilhelminastraat, mesora a dirigi un patruya na e sitio. Na yegada di e patruya a bin compronde cu aki ta trata di un caso unda desconocidonan a destrui un bentana grandi di un auto y a drenta paden destrui full e dashboard pa horta e carstereo. Tur e ultimo dianan aki e fenomeno aki a bolbe lanta cabez unda tur dia tin por lo menos 5 caso ta sosode tur dia y nada ta ser haci pa stop esakinan.


text:
E prome parade Cultural ta dia 21 di mei dilanti hotelnan pa nos turistanan mira y aprecia bistinan cultural di Aruba.
Dia 1 di september “Parada cu lantern” y tur hende cu ta participa mester tin su lampi estilo di kerosine cu bombiyo cu ta traha cu bateria (pa motibo di seguridad).
Dia 3 di september e gran Parada Folklor Cultural y pa engrandece e paradanan nos lo presenta eleccion di 7 categoria di reina, baby 4-6 aña, chikitin 7-9 aña y prenda cultural cu ta 10 -12 aña. Tur esaki lo tuma lugar dia 17 di juni. Inscripcion a habri caba y ultimo dia pa inscirbi ta dia 7 di mei.
Dia 26 di augustus Centro di Bario Brazil lo tin eleccion di Damita 13-17aña, Dama 18-25 aña, Gran Dama 26-45 aña y Dama grandi cultural cu ta di 46 aña pariba.
Pa inscripcion por yama CBB tel 5846500 of por yama sr. Leo Harms cel 5629080, tel. 5849615. Nos ta desea pa scolnan tambe participa pa nos brinda nos cultura den un forma unico.


text:
Corte Comun di Husticia a trata awe e apelacion cu a wordo entama siman pasa door di Ministerio Publico contra e decision di Corte den Prome Instancia pa suspende e detencion preventivo di tata di un baby gravemente maltrata. Den e decision pa suspende e sospechoso aki, Corte a laga e circumstancianan personal di e sospechoso pisa mas cu e motibonan di procedimento penal, y a manda e sospechoso cas.
Corte Comun di Husticia no a bay de acuerdo cu e decision di Corte den Prome Instancia y a dicidi cu e motibonan di procedimento penal ta pisa mas cu e circunstancianan personal di e sospechoso. Esey kiermen cu e sospechoso mester bolbe KIA, cu ta loke Ministerio Publico a boga pe tambe.
Un punto importante pa Ministerio Publico den e apelacion tabata, cu e topico di maltrato di mucha y abuso di mucho ta importante pa comunidad di Aruba, y cu lo manda un señal robes pa comunidad cu suspension di e sospechoso aki.
Corte Comun di Husticia ta scrap suspension di detencion di tata di baby maltrata
Corte Comun di Husticia a trata awe e apelacion cu a wordo entama siman pasa door di Ministerio Publico contra e decision di Corte den Prome Instancia pa suspende e detencion preventivo di tata di un baby gravemente maltrata. Den e decision pa suspende e sospechoso aki, Corte a laga e circumstancianan personal di e sospechoso pisa mas cu e motibonan di procedimento penal, y a manda e sospechoso cas.


text:
Guardian Group Fatum cu su team di 40 boluntario kier a felicita Aruba Doet cu e bon trabou desplega y tambe tur boluntario cu a yuda rib’e dia aki.
E experiencia tabata en berdad: “Hasi bon, Pasa bon” y fuera di esey siña hopi tambe di e scol cu Guardian Group a yuda cual ta: Colegio Conrado Coronel kleuter- y basisschool.
Prome cu a cuminsa cu e trabounan e team di scol a brinda un desayuno y tene un presentacion di e metodo con e scol ta guia su 450 alumnonan y dicon ta inculca disciplina, compasion y respet na un base continuo.
Fuera di esey e scol ta multi lengual cu hopi actividad pa tene e alumnonan ocupa y motiva. Tur boluntario di Guardian Group a experiencia esaki tambe dor di haci movecion cu musica bou guia di e juffrouwnan pa los curpa y mente y cuminsa traha cu energia y sonrisa riba cara.
Gerencia di Guardian Group Fatum ta super orguyoso di cada empleado cu a participa cu Aruba Doet y gradici e team di maestronan di Colegio Conrado Coronel kleuter- y basisschool pa cu e bon trato ricibi. Guardian Group Fatum ta contento di por a duna un man na esnan cu mester di ayudo y ta cla pa sostene Aruba Doet 2018.


text:
Aurita Arends
Aurita Arends a nace na Aruba dia 19 di maart 1959. Su carera a cuminsa na Imelda Kleuterschool pasando pa Rosario College y Colegio Arubano. Cu su diploma di H.A.V.O. den man el a subi avion rumbo pa Merca, caminda el a siña pa maestra na Barry University.
Ora cu e dushi bida di studiante a pasa, Aurita a bin bek Aruba pa traha. El a traha prome den restaurant y na stacion di gasolin, te ora cu el a logra haya un trabou den enseñansa. Semper el a para dilanti di klas na e scolnan special, caminda e idioma di instruccion ta Papiamento. Dunando les na Papiamento el a siña mira e bentaha grandi di splica un mucha algo den su mesun idioma materno. Asina Aurita su interes pa sigui studia su idioma crioyo a lanta. E tabata entre e promenan cu a caba e estudio di Papiamento di dos grado na Instituto Pedagogico Arubano.
Actualmente e autor ta trahando na Departamento di Enseñansa, seccion Desaroyo di Curiculo. Aki e ta coordina e trabounan di desaroyo di un metodo di Papiamento pa enseñansa special. Un tempo tambe el a duna les di Papiamento na e adultonan Hulandes cu a bin biba na Aruba.
Den su tempo liber, cu ta hopi scars, e ta hunga canasta, bai cine, skirbi storia y traduci buki. Aurita tin dos yiu homber, Dwayne y Andrew, cu ta centro di su bida. Tin biaha e ta cunsumi cu nan, pero mayoria di biaha e ta adora nan un mundo.
E deseo ferviente di Aurita ta, cu un dia e por mira nos yiunan di tera ricibi nan formacion escolar den e idioma cu nan ta domina. Construi riba un base solido ta forma hende bon para den nan sapato, cu lo por ta mas habri pa mundo y mas capaz pa siña otro idioma tambe. Aurita ta convenci cu scol y siñamento na Papiamento lo ta hopi mas facil y tambe un experiencia mucho mas exitoso pa tur nos muchanan.
Na clausura di e Festival di Buki di Mucha na 2005, a presenta dos buki nobo di Aurita, esta “Talula ta Tover” y e traduccion “Basta Sunchi.” Aurita a skirbi e buki “Kingu” pa e Festival di Buki di Mucha di 2006.


text:
Meditashon Trasendental. Un Téknika Mental Simpel
Kualke persona por praktiká Meditashon Trasendental.
Meditashon Trasendental ta un téknika mental simpel, ku ta duna mente i kurpa un kalidat di sosiegu úniko. E téknika ta laga aktividat di mente trankilisá di un manera natural te ora e keda ketu, pero tòg kla-kla lantá. E ta disolvé strès i kansansio di un manera natural, ku komo resultado mas energia, klaridat i plaser den bida.
Ku ta tuma solamente 20 minüt
Meditashon Trasendental ta tuma solamente 20 minüt, dos be pa dia, sintá komodamente ku wowo será. Por praktik'e tur kaminda, hasta den bùs. Hopi biaha tin hende ku ta haña ku e energia ekstra i e klaridat ku nan ta gana for di Meditashon Trasendental en realidat ta laga nan skapa tempu.
I bo por mustra i sinti mihó mes ora
Resultado a largo plaso di práktika regular di Meditashon Trasendental ta akumulativo, pero meditadornan nobo hopi biaha ta ripará ku nan ta mustra i sinti nan mihó kasi inmediatamente. Meditashon Trasendental lo no interferí ku bo kreensia eksistente – e ta un téknika mental simpel. E práktika no ta drenta den konflikto ku ningun kreensia, religion òf di otro manera; tòg na mes momento, hendenan hopi biaha ta haña ku meditashon regular ta duna klaridat i perspektiva na nan aspirashonnan di mas grandi.
The Transcending Brain -6 mins
Dr Fred Travis, Director, Center for Brain, Consciousness and Cognition
Benefisio di meditá


text:
Bijbel tapu Internet | BIJBEL—NYUN-GRONTAPUVERTALING
Yu wani leisi na artikel disi na ini %%?
Psalm 147:1-20
147 Prèise Yah, un pipel,+Bika a bun fu singi prèisesingi gi wi Gado.+A e gi wi prisiri, iya, a fiti fu prèise en.+2 Yehovah e bow Yerusalem.+Den sma fu Israel di ben panya go na ala sei, a e tyari kon na wán.+3 A e dresi+ den sma di brokosaka+Èn a e tai den soro di e hati den.+4 A e teri den stari.+A e kari den alamala na den nen.+5 A Masra fu wi bigi èn a abi bun furu krakti.+A abi koni* pasa marki.+6 Yehovah e frulusu den safri-ati sma.+Ma a e meki den ogri sma saka te na gron.+7 Un pipel, un piki Yehovah nanga singi fu taki en tangi.+Un prei harpu fu prèise a Gado fu wi.+8 En na a sma di e tapu a loktu nanga wolku,+A sma di e sorgu taki alen e fadon na grontapu,+A sma di e meki grasi gro na tapu den bergi.+9 A e gi nyanyan na den meti,+Sosrefi na den yongu blaka fowru di e bari, fu di angri e kiri den.+10 Gado no e si a krakti fu asi leki wan bigi sani.+A no a gaw di wan sma futu gaw e gi en prisiri.+11 Ma Yehovah e prisiri nanga den sma di abi lespeki gi en,+Iya, nanga den wan di sabi taki a o sori den bun-ati.+12 Yerusalem, gi Yehovah glori.+Sion, prèise yu Gado,+13 Fu di a meki den greni fu den portu fu yu kon tranga.+A blesi den manpikin fu yu.14 A e sorgu taki freide de na ini a kontren fu yu.+A moro bun aleisi a e gi yu fu yu nyan yu bere furu.+15 A gi grontapu komando.+A boskopu fu en e waka esi.16 A e meki snew fadon neleki skapu-wiwiri.+A e trowe finifini ijs neleki asisi.+17 A trowe na ijs fu en, neleki a sakasaka fu brede.+Suma kan teki a kowru fu en?+18 Te a e gi komando,+ na ijs e smèlter.A e meki a winti fu en wai.+Watra e bigin dropu.19 A e fruteri Yakob san a musu du.+A e gi Israel den markitiki+ nanga den wèt fu en.+20 Gi nowan tra pipel a du disi.+Nowan tra pipel kon sabi den wèt fu en.+Prèise Yah, un pipel!+


text:
ORANJESTAD – Hensley “Bam Bam” Meulens a habri caminda pa varios pelotero aspira na hunga baseball profesional. E tawata e prome hungador...
ORANJESTAD – Ayera nochi na Centro di Bario Piedra Plat a tuma lugar e entregamento di e uniform di Seleccion di dobbel...
ORANJESTAD – Tin un cantidad di number di aspectonan individual den baseball moderno cu por dicidi un wega. Awe diamars ta duna...
ORANJESTAD – E di dos edicion di e Challenge Aruba triathlon event tawata un exito completo. Aruba ta elata su mes ariba...
ORANJESTAD – E shortstop di Curacao Didi Gregorius y su ekipo di New York Yankees ta na un wega di e Serie...
ORANJESTAD – E ekipo di LA Dodgers tin mas profundidad cu e team di 2016. Nan ta ariba 2-0 den e serie...
ORANJESTAD – E seleccion nacional di baseball di Aruba tin anjas cu no a sali di Aruba pa hunga wega internacional. Awor...
ORANJESTAD – E pelotero Arubano Jiandido Tromp a sali rumbo pa Venezuela pa asina bai reforsa equipo di Navegantes del Magallanes na...
ORANJESTAD – Diahuebs awor ta ranca sali e torneo cu ta duna inicio na e comienso di e siguiente temporada di futbol...
ORANJESTAD – Kudawecha Red Skins ta titula Campeon di Copa Noord 2017 despues di a derota e ekipo di Calabas Blue Jays....


text:
Awe mi ta contento pasobra mi por wak unda mi placa a bay. Un inversion di 700 miyon florin a wordo inyecta den diferente proyecto cu lo mehora nos bida.
Un caretera cu un brug cu ta comunica San Nicolas cu e resto di e pais. Un ringweg cu lo hibabo directamente na nos hospital nobo. Problemanan serio den bario y casnan aki na Aruba a wordo resolvi, no tin stof, nan por habri nan bentana y por papia cu nan bisiña y wak nan yiunan hunga riba veld di gras. Gastamento di sapato tambe ta pasado, nos tin aceranan di calidad halto di klinkers y nos autonan ta wordo gespaar dor di asfalt nobo.
Tin mas placa pa gasta pasobra a subi entrada minimo cu 35 florin. Mas cu 60 scol a wordo renoba y tur plafond den cas a haya un clabo pa want’e. Nos mester ta contento pa wak unda nos placa a bay y stop di critica so. Un Gobierno cu a traha, segun van Putten.
Mi ta puntra si, si tur ciudadano ta mira esaki, si nan ta na altura en berdad con e inversionnan aki a mehora nan bida? E mama soltera cu no tin suficiente cuminda den cas pa su yiunan y no por haya trabou ni apoyo pa su yiunan. E studiante cu a caba scol y a aplica na diferente lugar sin haya contesta. E hoben cu ora e bay su centro di bario pa haci deporte pero tin cu regresa pasobra e ta cera y den mal estado. E mama cu tin cu wak su yiu riba caya pasobra no tin placa ni programa pa duna guia na su yiu despues di scol y mester tende cu e no a pasa e aña pasobra nos educacion no ta optimal. E mama preocupa pasobra criminalidad ta culpa di mayornan so. Nos grandinan cu mester warda lunana pa wordo atendi pa un specialista y e caminda di cruz pa nan cuido. Cu aunke no tin stof mas, mester core cera nan curpa trempan pa no bira un otro number di atraco riba nos isla, Van Putten ta splica.
Aruba en berdad a bay dilanti, nos bida a bira miho ? Nos poder di compra a drecha? Y nos ta mas sigur? Nos yiunan ta haya e educacion mereci? Nos deporte ta acesibel pa tur hende?
Ami kier wak nos problemanan socio-economico mehora, mi kier mira programanan den bario y nos educacion riba un nivel mas halto na unda atencion ta wordo duna na cada alumno, na unda drop-outs ta algo di pasado, mi kier sinta pafo atrobe sin tin miedo di wordo atraca of maltrata… esey ta unda mi ker wak e placa bay y asina mehora nos bida.
Mi compromiso cu e Gobierno nobo cu POR ta netamente esaki. Ban trece e cambio p’asina bo placa tambe wordo gasta riba abo! Van Putten ta termina bisando.


text: Na Aruba tur ley ta cla tocante kita ganashinan obtene ilegalmente, tocante e supervision riba empresanan di transaccion di placa, e meldplicht (deber di reporta) di importacion y exportacion di placa cash, e criminalizacion di terorismo y financiamento di terorismo, e medidadnan anti-labamento di placa y e lucha contra participacion na organizacion criminal. Tanto for di e importancia di kita e tipo di ganashinan aki, como pa implementa e obligacionnan di Aruba den cuadro di FAFT (Financial Action Task Force), e posibilidadnan legal lo wordo usa. Den cooperacion estrecho cu SIAD ganashinan criminal lo wordo aborda. Pa haci e medidanan mas efectivo casnan tambe lo wordo tuma den beslag y bendi riba mercado liber. Den cooperacion estrecho cu Banco Central di Aruba lo percura pa mantencion di e integridad di e sistema financiero di Aruba. Tambe proyectonan lo wordo realiza entre otro, riba casnan di compra y venta, real estate y construccionnan. E meldingnan di MOT lo hiba posibelmente pa investigacion financiero. Na 2012 a haci un inicio di e enfoke nobo di labamento di placa; ta trata di kita partinan inexplicable di ganashinan a base di informacion haya di belasting y otro partnernan di e cadena. E enfoke riba fraude di belasting lo wordo intensiva mas ainda den cooperacion di Fiot di belastingdienst.


text:
ORANJESTAD - E recien lansa Bachelor of Tourism & Hospitality Management na RMIT University di Vietnam ta ofrece un oportunidad unico pa e studianteann di Aruba cu ta considerando un carera den e industria di turismo y hospitalidad. Profesor Earney Lasten, lider di e Disciplina pa e Tourism & Hospitality Management Program, a bisa cu e programa aki lo permiti e studiantenan pa forma parti di un generacion di lidernan cu por traha enfaticamente tanto den e organisacionnan internacional como local.
“Studia e Bachelor den Tourism & Hospitaly Management na RMIT Vietnam ta un via ideal si bo gusta conoce hende nobo y experimenta e desafionan nobo tur dia”, profesor Lasten a bisa. “Bo ta siña di “pensa riba pia”, mientras bo ta creando e experiencianan magico pa bo clientenan.
Como un Arubano cu a traha di cerca cu gobierno Arubano riba varios proyecto como tambe riba e creacion di Aruba Nation Park, profesor Lasten tin un mensahe pa tur studiante Arubano: “E estudio di Bachelor den Tourism & Hospitality Management na RMIT VIetnam ta habri su portanan pa e careranan excitante den industria di servicio mas importante di mundo: hotel, e aeroliñanan, e destinacionnan turistico di bo soño, hospitalidad y mucho mas”.
“E estudio aki ta destaca for di otro estudio, ya cu nos studiantenan ta beneficia di un pasantia di e industria di 12 siman den su ultimo semester. Esaki ta desaroya su habilidadnan practico, e ta yuda na compronde e rekisitonan di e mercado y ta yuda na acelera un carera exitoso.”
“E studiantenan ta desaroya tambe e habilidadnan interpersonal y e atributonan specifico enfoca riba e carera, vital pa e exito den e industria apasionante”.
RMIT Vietnam ta e principal centro Asiatico di operacion di RMIT University, e institucion terciario di tecnologia, diseño y empresarial, cu sede na Melbourne. Cu e campusnan cu ta cumpli cu e standardnan internacional den e ciudadnan grandi, manera; Ho Chi Minh y Hanoi, RMIT Vietnam ta ofrece un experiencia excepcional pa e studiantenan internacional, di estudio den extranhero y di intercambio. E studiantenan cu ta cerca di otro destinacion internacional (Singapur, Malasia, Tailandia, China, Filipinas, Laos, Cambodia, Australia, Nueva Zelanda y mucho mas).
E universidad ta ofrece e programanan empresarial, tecnologia, comunicacion, diseño y moda y ta orguyoso di ofrece un impresionante gama di actividad den e areanan di interes. Su programanan terciario ta reconoci internacionalmente y ta proporciona un enfoke global y sostenibel. E studiantenan di RMIT Vietnam ta beneficia di e vinculonan fuerte di e industria y un gama di personal academico altamente califica di tur parti di mundo.
ORANJESTAD – Un grupo respeta di persona a protesta diamars atardi dilanti di e asina yama ‘Kill Cage’, of ‘Afmaakhok’ na Wayaca, banda di e Animal Shelter. Motibo di e protesta, ta pa haya atencion di esnan encarga di e trabou di pone e cacho y pushinan drumi cu ta wordo deposita na e sitio tur dia. E grupo di Crijijo Trappers a lidera e protesta aki y a pidi pa cumpli cu un lista di demanda, cu nan a comparti cu gobierno tambe. Segun nan, e reglanan aki por mehora e situacion den cual e bestianan ta wordo ‘poni drumi’. Nan tin un stappenplan cu dentro di poco lo keda anuncia. Segun e grupo, servicio veterinario cu ta responsabel pa e trabou, no ta haciendo nan trabou bon, ta pone e bestianan mata den un forma cruel y contra regla internacional. E departamento concerni un dia prome a desmenti esaki y ta lamenta cu ta plama informacion ‘falso’ riba rednan social.
ORANJESTAD – Dienst Technische Inspectie (DTI entrante diahuebs 18 di januari lo inicia cu e proceso di mudamento pa nan edificio nobo situa na Barcadera 153. Den cuadro di esaki DTI no por ricibi yamada via 584-5300 di cliente te cu dialuna 29 di januari. Dialuna 22 di januari pa dilanti DTI ta bay den full swing cu mudamento pa Barcadera y lo ta cera pa publico. Diamars 30 di januari DTI ta planea pa ta operacional atrobe. (lo monitor e proceso y ahusta fecha si ta necesario). Dialuna 5 di februari lo ta 100% operacional atrobe. Por yama ora di urgencia na 593-7945 pa servicio/informacion durante e periodo cu ta cera. No ta tuma cita pa keur auto. Pa accidente na pia di trabao por yama na 593-7913. DTI ta pidi disculpa pa e inconveniencia.
ORANJESTAD – Servicio veterinario ta pone tur bestia cu keda laga atras na e asina yama ‘afmaakhok’ of ‘kill cage’, drumi den un forma responsabel, humano y segun standard internacional. Asina hefe di e departamento Riem vd Berg a sigura durante un conferencia di prensa dialuna atardi. E conferencia tabata uno di urgencia, den un intento pa evita cu diamars awor un grupo di persona tene un accion di protesta na e sitio. Vd Berg a purba sigura na varios momento cu ta e unico forma cu tin aworaki pa resolve e problema di sobre poblacion di bestia. E otro forma segun vd Berg, ta concientizacion pa ta un doño responsabel di bestia.
ORANJESTAD – E forma con departamento veterinario ta pone cacho y pushi drumi, ta cuestionable. Como tal un di e fundacionan cu ta rescata bestia riba caya, Crijojo Trappers ta protesta diamars atardi 5’or na e ‘popularmente’ yama Kill Cage of ‘Afmaakhok’ di veterinaire dienst na Wayaca. E meta segun e lider di proyecto Mervine Kock, ta pa concientiza nos hendenan kico ta tuma lugar eynan y pa trece cambio na e proceso cu ta pone e bestianan drumi. Asina Kock a bisa den e programa NoticiaCla LIVE riba Facebook.
ORANJESTAD - 'Debi cu Hulanda a haci dificil na ultimo ora, e acuerdo entre esnan cu a reuni diabierna pa mas di 6 ora largo, no a keda aproba'. Fuentenan na Caracas di NoticiaCla y prensa Venezolano cu tabata presente, a bisa despues di nan regreso diabierna anochi. Tabata durante e ultimo parti di e negociacion, cu Hulanda kier a trece cambio den un paragrafo, pa cual e delegacion Venezolano a bisa cu nan mester haya aprobacion na Caracas prome, ya cu e cambionan di 'ultimo ora', nan no ta autoriza pa aproba riba nan mes. Esey a pone cu mester a para e reunion y keda pendiente pa un aprobacion pa despues nan firma e concepto di acuerdo, definitivamente diahuebs awor durante un otro reunion na Aruba. Kico e cambio ta, no ta conoci. Foto ta di delegacion Venezolano durante e reunion di diabierna ultimo.
ORANJESTAD - ARUBA TOURISM AUTHORITY A FIRMA ACUERDO CU HOTEL MANAGEMENT SCHOOL MAASTRICHT ORANJESTAD – Recien, Oficina di Turismo di Aruba a firma un acuerdo cu Hotel Management School Maastricht (HMSM) un acuerdo pa asina eleva e nivel di servicio aun mas den nos sectornan di hospitalidad y turismo, den su totalidad. Esaki mas cu claro por medio di e Aruba Certification Program (ACP).HMSM, un institucion reconoci mundialmente, ta bay desaroya conhuntamente cu ACP diferente modulo di curiculo di servicio, como tambe entrena nos profesionalnan local pa asina consecuentemente sigui transmiti e conocemento aki na nos forsa laboral riba tur nivel. Pa haci esaki posibel, HMSM a bin ta haci desk research den december y awo a bishita Aruba pa combersa cu nos socionan riba diferente topico pa por identifica y compronde miho e contexto cultural, comercial y turistico di nos sociedad. Consecuentemente lo crea y incorpora un standard di calidad den nos servicio cu ta den linia internacional y di es manera aki lo desaroya un programa conforme necesidadnan den nos mercado y bao di nos hendenan. Mediante e acuerdo aki, Aruba Certification Program lo conta cu manualnan di entrenamento y materialnan relevante pa e curso, entrenamento di nan personal y un curiculo di servicio. Introducion di e cursonan nobo lo tuma luga den e luna di maart / april proximo. Esaki ta nifica cu banda di e programa actual, pronto ACP lo expande locual ta ofrece na cursonan y lo ahusta e programa actual asina tumando e oportunidad pa update un cu e otro. Expansion di e cursonan ta wordo desaroyo a base di feedback cu a ricibi e siman aki. Hotel Management School Maastricht ta forma parti di e ZUYD University of Applied Sciences na Hulanda. E ta consisti di tres departamento cu ta: e scol mes cu tin mas di 65 aña di trayectoria educacional, produciendo rond di 250 hoben profesional pa aña, hobennan cu ta wordo selecta pa forma parti di e skol; e Teaching Hotel Chateau Bethlehem reconoci internacionalmente como un centro di aprendisahe y desaroyo maneha door di studiantenan; y e HMSM Hospitality Consultancy cu ta un grupo di profesionalnan cualifica cu ta conecta e conocemento di HMSM cu e mundo di hospitalidad internacionalmente. E ultimo aki ta esun encarga pa desaroya e programa pa Aruba Certification Program. Aruba Certification Program a wordo crea na 2011 cu e proposito pa eleva e nivel di servicio. Awe orguyosamente ACP a logra certifica alrededor di 4000 particpante . Oficina di Turismo y ACP a haya den Hotel Management School Maastricht un socio cu cual ta desaroya e componente specifico di servicio den e programa existente y cu cual lo amplia e oferta di cursonan bao di ACP. E desaroyo aki ta den linea cu e plan ‘Cu Mira Pa Futuro’, unda ta delinea tambe e necesidad di enfoca riba mehoracion di e servicio cu nos ta brinda nos bishitantenan en general.


text:
Mario Oswaldo Everon ta perdi desde 18 di april, 2017. E ta un pashent di PAAZ cu ta sufri di un malesa cronico. El a wordo mira ultimo pa un conocido di su ruman homber yama Marlon Pieters alrededor di 9’or den area di Parlamento.
Esaki ta e di dos biaha cu Mario Oswaldo Everon ta perde. Ta pidi cooperacion di publico pa yuda cu e caso aki ya cu famia ta hopi preocupa y a bira 48 ora cu e ta perdi.
Mario ta biba na Kudawecha 75 cu su ruman homber, ta midi 1.74 m, tin piel cla, cabey blanco, y color di wowo bruin. E tin t-shirt blanco, short cortico color crème y slippers preto bisti.
Ademas, e ta papia Papiamento, Hulandes, Ingles y Spaño.


text:
Kralendijk- Djamars último, Senado di Parlamento Hulandes (Eerste kamer der Staten Generaal) a trata kambio den konstitushon Hulandes ku tin komo konsekuensia ku ta ankra Boneiru den Konstitushon Hulandes riba un base di desigualdat ku Hulanda i tambe demas partner den Hulanda i Reino. Apesar di opheshon opvio i amplio di pueblo di Boneiru kontra di e kambio aki, ta sumamente remarkabel kon Kolegio Ehekutivo di Boneiru den silensio a akseptá pa hasi nos pueblo siudadano di segundo rango riba nos propio tera.
Manera ta konosí, gobièrnu di Hulanda a indiká di kier hasi kambio den konstitushon di Hulanda ku e meta pa duna Boneriano e oportunidat pa indirektamente vota pa miembronan di Senado di Hulanda. Pero konsekuensia direkto di e kambio aki ta tambe ku lo ankra nos isla den forma di desigualdat den konstitushon Hulandes. E kambio aki ta duna gobièrnu di Hulanda legalidat konstitushonal i unilateral pa por hasi distinshon entre su habitantenan abase di desendensia òf si nan ta ubiká riba un di e islanan Boneiru, Saba òf Statia.
Silensio remarkabel
Djamars 25 di òktober último Senado di Hulanda a trata i aprobá e proposishon pa hasi kambio den Konstitushon i pa ankra Boneiru den Konstitushon Hulandes i abase di e desigualdat ku ta reina desde 10/10/10 riba nos isla.
Remarkabel ta ku siendo konsiente di e echo ku e lei aki a wòrdu poné riba agènda, gobièrnu di Boneiru no ta tuma ningun akshon. Kolegio Ehekutivo no ta manda karta pa Senado i ekspresá nan opheshon òf duna remarke. No ta aserká miembronan di Senado i lobi pa trese kambio den e situashon alarmante ku a surgi. Kolegio Ehekutivo di Boneiru den silensio ta sinta i akseptá sin remarke ku Hulanda unilateralmente ta skohe pa ankra nos Isla den desigualdat den Konstitushon.
Mes un djamars 25 di òktober anochi Konseho Insular ta den reunion. Na momento ku Konseho Insular ta den reunion ya kaba Senado na Hulanda a akseptá e kambio proponé. Akinan tambe ta remarkabel ku den Konseho Insular tampoko no tin niun movishon, krítika òf akshon pa e echo ku gobièrnu di Hulanda unilateralmente a skohe pa kontinuá ku e proseso i ankra nos isla den desigualdat den Konstitushon.
Para proseso di kambio di konstitushon
E ta aun mas remarkabel e silensio debí ku riba 26 di mei 2015 ta e mesun Konseho Insular aki a disidí pa informá gobièrnu di Hulanda ku mester para e proseso di kambio di konstitushon te na próksimo aviso. Komo diputado di Asuntunan Konstitushonal, Clark Abraham a guia e proseso i Kolegio Ehekutivo den un karta fechá dia 30 di mei 2015, a re-afirmá e posishon di gobièrnu di Boneiru pa para e proseso pa hasi kambio den Konstitushon te na próksimo aviso. Esaki aun mas teniendo kuenta ku un referendum ku a tene riba 18 di desèmber último i tambe e proseso di evaluashon ku ta andando. Si por rekordá, hasta tin un potrèt kaminda lidernan di frakshon huntu ku diputado di Asuntunan Konstitushonal sr. Abraham ta entregá e petishon aki personalmente den luna di yüni 2015 na Minister Plasterk na Den Haag. Awor por tuma nota ku apesar di tur esaki, Den Haag ta desviá for palabrashon ku Boneiru i aparentemente ku bendishon di e gobièrnu aktual.
Polítika di lembelansa
Nos por tuma nota ku e Kolegio Ehekutivo aktual sea no tin noshon di kiko ta pasando òf falta di kurashi pa atendé ku Den Haag na un manera responsabel den bienestar di nos pueblo. Apesar di un desishon di Konseho Insular desde 2015 pa duna nan sosten, diputado Statia i su Kolegio Ehekutivo no ta hasi nada pa kontra arestá e poder ku Den Haag kier ehersé riba nos pueblo.
Nos por mira e mesun polítika di lembe i tene Hulanda kontentu aki a kosto di nos pueblo den tur otro akto i relashon ku Den Haag. E gobièrnu aktual a ninga e reportahe hasí pa NIBUD djis pa komplasé Hulanda, desde ku e gobièrnu aki a sinta, Hulanda a baha e suma di Vrije Uitkering destiná pa servisionan pa nos pueblo ku miónes di dòler, apesar ku tin reportahe independiente ku ta mustra ku mester a hisa e montante aki ku 20%. E echo ta mustra ku gobièrnu di MPB tei pa lembe i protehá interes di Den Haag na lugá di Pueblo di Boneiru.
Trata den dos konstelashon
Debí ku ta trata un kambio di konstitushon, mester trata e proposishon pa kambio den dos diferente konstelashon di Parlamento. Esei ta nifiká ku despues ku trata e proposishon di lei i esaki wòrdu aprobá pa ámbos kamber di Parlamento Hulandes, mester bolbe trat’e despues di e próksimo elekshon pa Parlamento. Den e di dos proseso aki, mester di un sosten di por lo ménos dos terser parti (2/3) di ámbos kamber den parlamento pa por aprobá e kambio di lei proponé. Esaki ta nifiká ku e kambio no ta na vigor i ku esaki mester bolbe bini dilanti despues di elekshon di Parlamento na mart 2017 próksimo.
Akshon uní inmediato
E echo ku ta trata aki di derechonan fundamental di nos isla, polítikonan mester pone tur diferensia polítiko un banda i den forma unánime, forma un bloke na bienestar di Bonaire. Konseho Insular i Kolegio Ehekutivo mester por inmediato i na un forma konsistente tuma tur akshon nesesario i den e reto aki nos mester buska tur asistensia lokal òf internashonal nesesario den kualke forma pa evitá ku Bonaire ta wòrdu ankrá den un forma di desigualdat den Konstitushon Hulandes den e próksimo konstelashon di Parlamento Hulandes, konforme deklarashon di eks diputado di Asuntunan Konstitushonal, sr. Clark Abraham.


text:
Willemstad - Djamars 12 desèmber 2017 alrededor di 20.16 or durante di kòntròl di un patruya di VKC riba un shofùr di un outo, riba e luga di parker den a rea di Rondeklipweg, e shofùr a baha i kore bai.
E patruya a tene un kòntròl den e outo i a haña un pistol marka “Glock” bou di e asiento di pashero. Polis a konfiská e outo i e arma di kandela pa mas investigashon.
Mas lat e doño di outo, un dama a presentá na e sitio i a deklará ku su yu a fia un tipo rasta e outo.
En konekshon ku esaki polis a tene un entrada hudisial na kas di e dama den área di Noord Zapateer. Na e kas polis a haña i a konfiská treintaocho (38) pildora di extacy, dos (2) blòki di hash i un ‘crusher’ den kamber den su yu. Na e momento ei e yu no tabata na kas.
E investigashon den e kaso aki ta kontinuá.


text:
Recientemente, Director di Departamento di Relacionnan Exterior, sr. Edwin Abath a ricibi bishita di e Adjudant nobo di S.E. Gobernador di Aruba.
E Adjudant nobo, sr. B.F. (Bart) Breitenstein MSc. a ser acompaña pa sr. R. (Reinier) van der Zande, kende a ocupa e funcion di Adjudant di Gobernador durante e ultimo 3 aña.
Meta di e bishita tabata pa cera conoci cu e Director y personal di Departamento di Relacionnan Exterior y alaves despedi di sr. van der Zande.
Departamento di Relacionnan Exterior y Gabinete di Gobernador ta mantene un relacion estrecho y bishitanan asina ta re-enforsa e continuacion di e lasonan entre e dos instancianan.
Sr. Abath, na nomber di staf y personal di Departamento di Relacionnan Exterior, a yama Adjudant Bart Breitenstein un cordial bon bini na Aruba den su funcion nobo y a gradici alaves sr. Reinier van der Zande pa su gentil cooperacion y gran servicio brinda na S.E. Gobernador di Aruba.


text:
Despues di a bishita hopi cas den San Nicolas, Tanki Leendert y Noord, e critica cu mas Joselin a haya di e famianan cu el a bishita ta cu e Gobierno actual a malgasta e placa di pueblo riba asfalt y klinkers, pero cu e hende mes no a conoce un progreso den nan bida diario. Nan ta sinti cu nan ta biba di salario pa salario.
Con nan ta defini progreso y bienestar?
Prome cu tur cos nan ta bisa cu e costo di bida na Aruba a bira hopi caro y cu nan salario no ta yega pa por cumpli cu nan debenan.
Di dos nan no ta sinti nan mes sigur mas riba caya of den cas. Nan ta bisa no tin control ni riba caminda ni den barionan.
Di tres nan ta bisa cu cuminda, awa, coriente cu ta e cosnan basico cu bo mester pa biba ta hopi caro.
Di cuater nan ta bisa cu e gastonan di bida y gastonan escolar di na yiunan a bira hopi caro y pa esnan cu tin yiu cu a caba di gradua nan critica ta cu nan no por haya trabou paso economia ta stagna.
Pa esnan cu ta huur cas nan ta bisa cu nan ta frustra cu tur luna mester paga huurnan carisimo paso no tin tereno pa nan y no tin casnan social, segun Joselin.
Manera boso por ripara nan no ta midi nan progreso y bienestar na cosnan di luho, edificionan bunita, klinkers, asfalt, smart communities, etc.
Nan ta midi nan bienestar y progreso na por biba trankil, preferibel den un cas propio, un empleo cu un salario cu ta cubri e bestaansminimum, un bon estudio y trabou pa nan yiunan, siguridad riba caya y den nan cas y cumindanan na prijsnan controla, Joselin ta splica.
Proximo gobernacion, POR su prioridad ta e hende. Cada famia mester por yega na nan propio cas, nan salario mester por cover nan gastonan basico, educacion mester ta acesibel na tur hende, mester bin cu un economia nobo pa crea cupo di trabounan nobo, mester bin cu reforma fiscal pa laga e hende cu mas placa den su saco p’e por paga su gastonan, mester bin un miho transporte publico y por ultimo mester brinda nos hobennan e oportunidad pa ta creativo y activo despues di orario di scol cu arte, deporte, musica y tecnologia y asina yuda e mayornan cu ta traha te cu 5’or di atardi, Joselin ta mustra.
Una bes bo logra yuda e hende prospera bo ta yuda bo comunidad prospera, una bes bo comunidad prospera bo pais completo ta prospera y nos ta “one happy island” di berdad y no riba sticker so. Joselin ta convenci cu Aruba masalmente ta bay vota p’e cambio cu Aruba tanto ta anhela dia 22 di september, Joselin Croes ta duna di conoce.


text:
Servicio Meteorologico ta emiti un advertencia pa biento duro lo ta den efecto di 10 am diaranson 24 Mei te 6 pm diadomingo, 28 di Mei, 2017.
Areanan afecta
Full Aruba
Sinopsis
Un area di presion halto riba oceano Atlantico y un area di presion abou riba noord Colombia lo mantene diferencia grandi di presion den nos region provocando asina un biento fuerte te hopi duro.
Biento lo supla cu mas of menos 22 pa 25 nudo y ta anticipa cu lo tin rafaga cu por yega te 35 nudo (beaufort 8).
Accion de precaucion
Usuarionan di lama ta wordo urgi pa tene cautela riba lama.
Mara obhectonan cu ta los pasobra na por bula rond dor di e biento asina fuerte.
Turistanan no mester bay leu den lama, specialmente entre banda costanan parti noord y oost.
Adicionalmente tambe keda alerta entre waf y Manchebo Beach Hotel.


text: E accidente pisa di diadomingo anochi a pone cu via red social di facebook tabatin hopi critica di ciudadanonan. Principalmente automobilistanan cu ta cor e caminda principal di Playa pa San Nicolas via di Mahuma pa Seri Teishi a critica con porta posibel cu e caminda ta scur. No tin ningun luz y awor principalmente cu a kita tur e luznan for di e tubo, a keda solamente e tubo di hero. Automobilistanan ta pidi pa mas pronto posibel pone luznan bek na e banda panort di caminda cu tin habri pa evita otro desgracia.


text:
HAPON — Despues di a kibra invikto di e tim di Israel, e Tim di Reino Hulandes ta den ful preparashon pa topa e siguiente kontrinkante. Djamars 14 di mart 2017, pa 11’or di anochi ora di Kòrsou, e Tim di Reino ta enfrentá e Cubanonan pa determiná si ta pasa pa semifinal.
Diegomar Markwell lo ta riba montikulo pa habri e partido di awe kontra Cuba.
E speransa di yega semifinal a keda bibu durante di e partido kontra di Israel paso e Tim di Reino a presta di forma impreshonante. E hungadónan guiá pa Hensley Meulens a hinka total 12 kareda i e kontrinkante a anotá solamente 2 kareda. Ku un bon bataso di Yurendell de Caster tantu Didi Gregorius komo Jonathan Schoop a anotá e promé dos karedanan. Didi Gregorius i e debutante Shawn Zarraga a bati doblete pa hinka tres di e kuater karedanan.
Den di kuater inning e skor a yega 10 pa 0 na man di bateo di Wladimir Balentien i un bataso kuadrangular di Didi Gregorius ku a sòru pa tres kareda. Al final, e Tim Oraño a logra 15 hit ku e protagonistanan Wladimir Balentien (4-3), Yurendell de Caster (5-3), Andrelton Simmons (5-3) i Didi Gregorius (3-2). Debí na e bateo fantástiko, e picher habridó Jair Jurrjens a haña tur trankilidat pa bira e promé picher ku a sera kuater inning pa e tim aki.
Awor tur konsentrashon ta riba preparashon pa e partido kontra di Cuba. Den e edishon anterior di World Baseball Classic (WBC), Tim di Reino a sa di gana Cuba i pone ku nan no a pasa pa semifinal. Den e promé buèlta di WBC e aña aki Cuba a forma parti di Grupo B den kual nan a pèrdè e promé partido kontra Hapon pero a gana di China i Oustralia. Despues e Cubanonan a pèrdè kontra Israel i tin un partido mas pendiente kontra Hapon promé ku topa Tim di Reino.
Miéntras tantu mènedjer Hensley Meulens ta duna e Tim di Reino un deskanso bon meresí. Meulens a duna di konosé ku: “Nos tabata asina kontentu ku e viktoria di e di dos partido kontra di Taiwan, esun ku nos a pasa pa e di dos buèlta kun’é. Por sierto e partido a kaba hopi lat i nos a disidí pa no hasi e seshon di batting practice e dia siguiente promé ku e partido kontra Israel. Siman pasá e hungadónan tabata kansá i ala bes emoshonal pa e partido kontra Israel.”
Meulens a sigui bisa ku: “Nos ta bai hasi kosnan diferente e biaha aki. E hungadónan ta haña un dia liber. Nos tin sigur dos siman ta traha duru sin dia liber. Deskanso ta mes un importante ku traha duru. E tim tin mester di deskansá i despues di tur e esfuersonan, nan tin derechi riba esaki pero nos no ta bai rilèks paso nos mester ta fuerte pa e partido kontra Cuba.”
Tambe Meulens a reflehá riba e kambionan di hungadó: “Mester tene kuenta ku situashon di kada hungadó i tin ora bo tin partidonan ‘do-or-die’ den kual bo mester usa bo intuishon. Den hasi esaki ta bini kambio den e aliniashon pa duna sierto hungadó mas espasio pa sinti konfortabel ku e line up. Tambe pa e otro hungadónan por haña un chèns. E kambio aki a resultá nos bon den e partido mas resien.”


text:
TOPICO PRINCIPAL | TIN BIDA DESPUES DI MORTO?
Tin Speransa pa Esnan Cu A Muri?
Nan por biba atrobe?
WAK KICO BIJBEL TA BISA: “Lo yega e ora cu tur esnan cu ta den graf lo tende [Hesus] su stem y lo sali afo.”—Juan 5:28, 29.
Pues, Hesus a profetisa cu bou di su reinado tur Graf lo bira bashi. Fernando, kende nos a menciona den e articulo anterior, a bisa: “E prome biaha cu mi a lesa Juan 5:28 y 29, mi a keda hopi impresiona. Esaki a duna mi berdadero speransa, y pesey mi a cuminsa wak futuro na un manera positivo.”
Job, un homber fiel, tabata sa cu si e muri, Dios lo resucit’e. Ta pesey el a bisa: “Si hende por bolbe biba despues di morto ami ta dispuesto pa warda [den Graf], maske kon mizerabel mi bida ta. E dia ei lo Bo yama mi i lo mi rospondé.”—Job 14:14, 15, BPK.
Marta, e ruman muher di Lazaro, tabata sa cu si un hende muri e por resucita. Dicon nos sa esey? Pasobra despues cu Lazaro a muri, Hesus a bis’ele: “Bo ruman lo lanta for di morto”, y Marta a contest’e: “Mi sa cu lo e lanta den e resureccion riba e ultimo dia.” Despues Hesus a bis’e: “Ami ta e resureccion y e bida. Esun cu pone fe den mi, maske e muri, lo bolbe biba.” (Juan 11:23-25) Ora el a caba di bisa esey, el a resucita Lazaro di biaha. E relato emocionante ey ta duna nos un idea con maraviyoso lo ta ora miyones di hende resucita den futuro.
Tin hende cu lo haya resureccion pa bay cielo?
WAK KICO BIJBEL TA BISA: E Palabra di Dios ta mustra cu tin un diferencia entre e resureccion di Hesus y e ocho otro resureccionnan. E ocho personanan cu a haya resureccion no a bay niun caminda; nan a keda aki riba Tera. Pero Bijbel ta bisa tocante e resureccion di Hesus: “Hesucristo ... a bay cielo y awor e ta na man drechi di Dios.” (1 Pedro 3:21, 22) Pero Hesus ta e unico persona cu lo a haya resureccion pa biba den cielo? Dado momento, Hesus a bisa su apostelnan: “Ora mi bay y prepara un luga pa boso, lo mi bin bek y ricibi boso cerca mi, pa caminda mi ta, boso tambe por ta.”—Juan 14:3.
Ora Cristo a bay cielo, el a prepara un luga pa su discipelnan. Cuanto persona lo bay cielo? Revelacion 14:1 y 3 ta bisa cu ta 144.000 hende. Pero kico nan lo bay haci eynan?
Nan lo bay tin hopi trabou. Bijbel ta bisa nos: “Feliz y santo ta esnan cu tin parti den e prome resureccion; e di dos morto no tin autoridad riba nan, ma nan lo ta sacerdote di Dios y di Cristo, y nan lo reina como rey hunto cu ne pa e 1.000 añanan.” (Revelacion 20:6) Esnan cu haya resureccion pa biba den cielo lo ta rey y sacerdote hunto cu Cristo, y nan lo goberna e Tera.
Ken mas lo haya resureccion?
WAK KICO BIJBEL TA BISA: Nos por lesa e siguiente palabranan di apostel Pablo: “Mi tin e speransa aki den Dios, e mesun speransa cu e hendenan aki tambe tin, esta, cu lo bay tin un resureccion di tanto hende husto como inhusto.”—Echonan 24:15.
Ken e hendenan “husto” cu Pablo a papia di dje ta? Laga nos wak un ehempel. Na fin di Daniel su bida, un angel a bis’e: “Lo bo bay sosega y lo lanta pa ricibi e parti cu ta toca bo na e fin di dianan.” (Daniel 12:13) Pero na unda Daniel lo lanta for di morto? “E hustonan lo hereda e Tera, y lo biba den dje pa semper.” (Salmo 37:29) Y Hesus a profetisa: “[Feliz] ta esnan humilde, pasobra nan lo hereda e Tera.” (Mateo 5:5, BS) Pues, Daniel y otro sirbidornan fiel lo haya resureccion pa biba riba Tera pa semper.
Awor, ken e hendenan “inhusto” cu Pablo a papia di dje ta? E grupo aki ta e miles di miyones di hende cu a muri sin cu nan a haya oportunidad pa compronde y aplica loke Bijbel ta siña. Despues cu nan resucita, nan lo haya un chens pa siña conoce y stima Jehova * y Hesus. (Juan 17:3) Tur esnan cu scoge pa sirbi Dios lo tin e speransa pa biba mesun largo cu Jehova, esta, pa semper.
Tur esnan cu scoge pa sirbi Dios lo tin speransa pa biba pa semper, y nan lo disfruta di salud perfecto y hopi felicidad
Con bida riba Tera lo ta?
WAK KICO BIJBEL TA BISA: Dios “lo ... seca tur lagrima for di nan wowo, y lo no tin morto mas; ni tristeza ni sclamacion ni dolor lo no tin mas.” (Revelacion 21:4) “Nan lo traha cas y biba den nan; tambe nan lo planta cunucunan di wendruif y come nan fruta.”—Isaias 65:21.
Djis imagina con dushi lo ta pa biba cu bo sernan keri cu a resucita. Pero con nos por ta sigur cu e resureccion lo tuma luga?
^ par. 15 Bijbel ta bisa cu Dios su nomber ta Jehova.


text:
DJADUMINGU SIRBISHI 10:00 A.M / DJAMARS ESTUDIO BIBLIKO 7:30 P.M. / DJABIERNE HUBENTUT 7:00 P.M.
MISHON
Nos ta kere ku tur kristian ta yamá pa hiba E Bon Notisia. Esaki ta un mandato ku nos a haña di Hesus kaminda El a bisa nos: “Pesei, bai i hasi tur e nashonnan disipel di Mi, i batisá nan den nòmber di e Tata i di e Yu i di e Spiritu Santu, i siña nan pa kumpli ku tur loke mi a ordená boso; i mira, Mi ta ku boso semper, te na fin di mundu. Amèn.” (Mateo 28:19-20)
Komo iglesia nos ta kere ku e kongregashon no por keda será meimei di kuater muraya. E iglesia mester sali i hiba E Bon Notisia pa tur esnan rondó di dje. “Kon anto nan lo invoká Esun, den Kende nan no a kere? I kon nan lo kere den Esun, di Kende nan no a tende? I kon nan lo tende sin un predikadó? I kon nan lo prediká si nan no wòrdu mandá? Manera ta pará skirbí: “Ki bunita ta e pianan di esnan ku ta prediká e evangelio di pas, esnan ku ta trese notisianan alegre di kosnan bon!” (Romanonan 10:14-15)
FIESTA KU HESUS - Tur siman Iglesia House of Worship tin evangelisashon ku muchanan den bario di Souax. E tremendo mishon akí yama ‘Fiesta ku Hesus’. Atraves di alabansa, drama, weganan i obra di man e muchanan ta siña tokante di Dios Su Palabra i kon pa nan tin un relashon personal ku Hesus. E mishon a kuminsá na mart di aña 2015 den bario di Souax /Ser’i Kandela i asina el a sigui krese. Tur djaweps atardi di 6or pa 7or, e muchanan di bario di Souax/Ser’i Kandela por bini i disfrutá di e dushi ‘Fiesta ku Hesus’.
MISHON HAITI - Na aña 2011, Iglesia House of Worship a bai Haiti pa sera konosí ku e mishon Haitian Christian Mission (HCM). E promé bishita akí tabata e komienso di un bunita amistat ku e mishon akí. Tur aña Iglesia House of Worship ta bai ku un grupo di mishonero na Haitian Christian Mission pa bai yuda ekipá i edifiká nos rumannan na Haiti, pa medio di Vacation Bible School (VBS), kampañanan evangelístiko, presentashonnan den barionan, partimentu di kuminda, kurso pa lidernan i hopi mas.


text:
Aruba a habri un aña nobo (2018) cu e tradicion di semper, esta cende pagara, cos di bebe y come na cantidad, fiesta y tambe e parti di reflexion. Aunke no necesariamente tur hende ta celebra esaki den e orden ariba menciona. Mientras cu cada aña automaticamente ta diferente (gran parti), na esun anterior pa e motibonan obvio, mi ta spera cu e aña aki por ta sigur menos violento cu esun anterior. Y aki mi kier para keto un rato. Fuera di e racha di atraco cu dado momento a ‘bay fo’i man’ na 2017, te na un cantidad inusual di asesinato, tin mas cos cu mester frena, cu a bay malo. E unico cos ‘positivo’ den tur esunnan negativo ta cu p.e. e cantidad di e accidentenan di trafico fatal a keda reduci na un cifra bou di 5 y cu hopi caso a keda resolvi. Algo sublime…hopi bon! Aunke cu berdad cada un ta uno di mas. Pero, bek pa nos punto di awe.
E dos casonan cu a marca 2017 sigur ta esun di dia 3 di november, ora cu a haya e dama hoben Sarahi Sierra morto den su cas na De Vuyst. Un morto sumamente cruel, cu te ainda no tin solo pista di kico por a pasa, cu e dama mester a haya su morto di un forma asina cruel. Por lo menos e informacion riba e caso aki no ta conoci publicamente. Y mi sa, pasobra e famia a confirma cu nan ta den scuridad total riba esey.
Algun tempo despues, -exactamente 3 siman por cierto-, tambe riba un diabierna, ta raporta morto di un criatura di apenas 5 aña, consecuencia di violencia. Otro caso di violencia y tambe riba un diabierna. Cos no a para eynan, ya cu algun dia despues ta bin confirma cu e ruman di e criatura di 5 aña, -su ruman homber di 3 aña cu a keda raporta como perdi-, tambe tabata morto. Den e caso particular aki, e culpabel a confesa su actonan y e caso ta haya un tinte di ta un caso di asesinato practicamente soluciona. Pa e famianan ey, tin un consuelo, pasobra nan sa kico a pasa y pakico.
Awe nos ta dos luna despues, unda cu pa e famianan di e dama hoben Sarahi, no tin nada di consuelo pa nan ainda. Nada di pista, niun detencion, nada. Ainda e culpabel(nan) di e acto horendo aki ta cana liber. E mama, e dos rumannan, e yiu homber, e pareha y famia mester a pasa nan prome Pasco y Aña Nobo sin nan ser keri stima. Nan por a solamente consola otro cu lagrima y spera lo miho.
PRIORIDAD
Berdad cu e caso di e dos criaturanan a haya atencion halto, porta te hasta mas halto cu e caso di e morto di De Vuyst. Pa hopi esaki ta comprendibel, pasobra ta trata di dos criatura inocente asina chikito. E mortonan aki a impacta asina fuerte berdad, cu el a pone te hasta prioridad di e gabinete nobo Wever Croes cambia, unda cu e aña aki, en bez di pone finanzas publico como prioridad, a shift esaki pa e parti social pa percura ‘pa algo asina nunca mas sosode atrobe’. Tur ta comprendibel.
Como periodista, bo ta cubri hopi caso, violento, morto, tragedia y un cantidad mas. Pero personalmente, e caso di de Vuyst, mi a experiencia mas di cerca. Y esey a pone e perspectiva un poco mas diferente y mas ‘cerca di cas’. Ora cu durante un conferencia di prensa pa e caso di e dos criaturanan autoridad di husticia a anuncia cu e padrastro di e dos criatura a confesa su acto(nan) y responsabilisa su mes pa nan, tur hende a hala rosea cu ‘por lo menos e caso ta haya un ‘fin’. Ami tambe. Pero mientras mi tabata recoge mi aparatonan di trabou na e conferencia, mi a pensa mesora ki tristesa e famia di Sarahi mester ta sinti, cu nan caso si ainda no a haya un solucion. Nan ainda no por drumi ‘trankil’, sabiendo cu e culpabel(nan) ta tras di trali, of a haya un otro castigo. Nan ainda ta biba den temor, inseguridad, y intrankilidad. Nan ainda mester pensa, warda, spera cu pronto tin un solucion pa nan tambe. Mi a pensa mesora, cu esaki pa nan, no ta ‘fair’. Un solucion na e caso, berdad no ta trece Sarahi bek, pero por lo menos e famia ta haya sa cu esunnan cu a comete e acto aki, no por ripiti esaki nunca mas. Mi ta spera y tin tur confianza di curason, cu autoridad ta trahando duro pa e caso aki y mientras cu nos no ta tendiendo nada nada, spera cu dentro di nan seno, nan ta trahando cu alma y cuerpo pa resolve e caso. Den e caso aki, porta por uza e dicho, ‘no news is good news’ den sentido cu ta yegando na un solucion, pero pa no ‘daña’ e caso, no ta bisa nada ainda. Pero mi ta rechaza pa pensa cu autoridad ‘a lubida riba e caso aki’, of cu no por haci mucho cos cu e miedo cu e por bira un ‘cold case’. Ta prohibi pa lubida e caso horendo aki. Berdad cu ta parce cu e caso di e criaturanan a ‘lanta’ tur hende fo’i soño, pero e caso di de Vuyst, ta mes grave, sigur pa e famianan concerni e ta mas grave ainda, pasobra ta nan famia, y como tal pa nan, merece TUR atencion di autoridad. Mi ta spera di curason, cu pronto mi por raporta tambe cu e caso aki a haya un ‘solucion’. Un solucion den sentido cu e famia por haya contesta riba miles di pregunta cu nan ta haci nan mes tur dia. Pakico a mata Sarahi. Pakico a hacie asina, y kico por a bay robez. Y ken(nan) por a tribi den nan mente pa haci algo asina horendo. E mama y e dos rumannan di Sarahi merece e contestanan aki. Nan tambe merece trankilidad bek den nan bida. Mientrastanto, Sarahi lo ta e angel cu ta cuida nan di ariba y guia nan. Feliz Aña 2018 y ban traha duro pa un bon Aruba.
ORANJESTAD – Servicio veterinario ta pone tur bestia cu keda laga atras na e asina yama ‘afmaakhok’ of ‘kill cage’, drumi den un forma responsabel, humano y segun standard internacional. Asina hefe di e departamento Riem vd Berg a sigura durante un conferencia di prensa dialuna atardi. E conferencia tabata uno di urgencia, den un intento pa evita cu diamars awor un grupo di persona tene un accion di protesta na e sitio. Vd Berg a purba sigura na varios momento cu ta e unico forma cu tin aworaki pa resolve e problema di sobre poblacion di bestia. E otro forma segun vd Berg, ta concientizacion pa ta un doño responsabel di bestia.
ORANJESTAD – E forma con departamento veterinario ta pone cacho y pushi drumi, ta cuestionable. Como tal un di e fundacionan cu ta rescata bestia riba caya, Crijojo Trappers ta protesta diamars atardi 5’or na e ‘popularmente’ yama Kill Cage of ‘Afmaakhok’ di veterinaire dienst na Wayaca. E meta segun e lider di proyecto Mervine Kock, ta pa concientiza nos hendenan kico ta tuma lugar eynan y pa trece cambio na e proceso cu ta pone e bestianan drumi. Asina Kock a bisa den e programa NoticiaCla LIVE riba Facebook.
ORANJESTAD - 'Debi cu Hulanda a haci dificil na ultimo ora, e acuerdo entre esnan cu a reuni diabierna pa mas di 6 ora largo, no a keda aproba'. Fuentenan na Caracas di NoticiaCla y prensa Venezolano cu tabata presente, a bisa despues di nan regreso diabierna anochi. Tabata durante e ultimo parti di e negociacion, cu Hulanda kier a trece cambio den un paragrafo, pa cual e delegacion Venezolano a bisa cu nan mester haya aprobacion na Caracas prome, ya cu e cambionan di 'ultimo ora', nan no ta autoriza pa aproba riba nan mes. Esey a pone cu mester a para e reunion y keda pendiente pa un aprobacion pa despues nan firma e concepto di acuerdo, definitivamente diahuebs awor durante un otro reunion na Aruba. Kico e cambio ta, no ta conoci. Foto ta di delegacion Venezolano durante e reunion di diabierna ultimo.
ORANJESTAD - ARUBA TOURISM AUTHORITY A FIRMA ACUERDO CU HOTEL MANAGEMENT SCHOOL MAASTRICHT ORANJESTAD – Recien, Oficina di Turismo di Aruba a firma un acuerdo cu Hotel Management School Maastricht (HMSM) un acuerdo pa asina eleva e nivel di servicio aun mas den nos sectornan di hospitalidad y turismo, den su totalidad. Esaki mas cu claro por medio di e Aruba Certification Program (ACP).HMSM, un institucion reconoci mundialmente, ta bay desaroya conhuntamente cu ACP diferente modulo di curiculo di servicio, como tambe entrena nos profesionalnan local pa asina consecuentemente sigui transmiti e conocemento aki na nos forsa laboral riba tur nivel. Pa haci esaki posibel, HMSM a bin ta haci desk research den december y awo a bishita Aruba pa combersa cu nos socionan riba diferente topico pa por identifica y compronde miho e contexto cultural, comercial y turistico di nos sociedad. Consecuentemente lo crea y incorpora un standard di calidad den nos servicio cu ta den linia internacional y di es manera aki lo desaroya un programa conforme necesidadnan den nos mercado y bao di nos hendenan. Mediante e acuerdo aki, Aruba Certification Program lo conta cu manualnan di entrenamento y materialnan relevante pa e curso, entrenamento di nan personal y un curiculo di servicio. Introducion di e cursonan nobo lo tuma luga den e luna di maart / april proximo. Esaki ta nifica cu banda di e programa actual, pronto ACP lo expande locual ta ofrece na cursonan y lo ahusta e programa actual asina tumando e oportunidad pa update un cu e otro. Expansion di e cursonan ta wordo desaroyo a base di feedback cu a ricibi e siman aki. Hotel Management School Maastricht ta forma parti di e ZUYD University of Applied Sciences na Hulanda. E ta consisti di tres departamento cu ta: e scol mes cu tin mas di 65 aña di trayectoria educacional, produciendo rond di 250 hoben profesional pa aña, hobennan cu ta wordo selecta pa forma parti di e skol; e Teaching Hotel Chateau Bethlehem reconoci internacionalmente como un centro di aprendisahe y desaroyo maneha door di studiantenan; y e HMSM Hospitality Consultancy cu ta un grupo di profesionalnan cualifica cu ta conecta e conocemento di HMSM cu e mundo di hospitalidad internacionalmente. E ultimo aki ta esun encarga pa desaroya e programa pa Aruba Certification Program. Aruba Certification Program a wordo crea na 2011 cu e proposito pa eleva e nivel di servicio. Awe orguyosamente ACP a logra certifica alrededor di 4000 particpante . Oficina di Turismo y ACP a haya den Hotel Management School Maastricht un socio cu cual ta desaroya e componente specifico di servicio den e programa existente y cu cual lo amplia e oferta di cursonan bao di ACP. E desaroyo aki ta den linea cu e plan ‘Cu Mira Pa Futuro’, unda ta delinea tambe e necesidad di enfoca riba mehoracion di e servicio cu nos ta brinda nos bishitantenan en general.
ORANJESTAD - Un delegacion Venezolano a yega Aruba diabierna atardi como parti di e reunion pa resolve e impasse cu tin entre Venezuela y islanan ABC. Fuera di e yegada di e delegacion, tin tambe representante di Hulanda y Corsou. Keda pendiente pa e resultado di e reunion. Manera NoticiaCla a raporta caba, diabierna mainta Venezuela a informa cu a prolonga e medida contra islanan ABC. Pero siman pasa cu e presidente Venezolano a sorprende tur e islanan y Hulanda cu e desicion pa cera frontera cu islanan ABC pa motibo di contrabanda entre e islanan y Venezuela. A duna e islanan 3 dia pa resolve e problema, pero esaki no a logra. A prolonga esaki pa tres dia pa diabierna atrobe cu 3 dia.
ORANJESTAD – Directora di departamento di impuesto Luenne Gomez Pieters a entrega keho oficial na recherche awe merdia. E keho ta basa riba un post riba Facebook cu lo a duplica un sticker di motorrijtuigbelasting. A actua mesora y a haci keho na polis. A mustra cu no por duplica esaki y e ta bira illegal. Cu e entrega di keho aki, departamento di impuesto kier a manda un señal hopi cla cu no ta tolera nada di esaki. “Nos ta haci keho di cualkier keho di algo (asina) cu sosode” Gomez a bisa. E post en particular ta e sticker di e color fuxia. A duna e oferta pa bende e sticker aki pa 100 florin, cu ta duna e indole cu bo ta haci negoshi cu un documento oficial di departamento di impuesto. Tin e team di control y tambe di FIOT cu ta haci investigacion riba tereno di cualkier asunto di falsificacion manera nummerplaat, aangifte di belasting of cualkier otro cos asina. Ta prohibi pa ley pa reproduci algo asina den un forma illegal. E keho oficial a keda entrega awe merdia.


text:
Vuurwerk in mijn hoofd
Biblioteca a haya “Vuurwerk in mijn hoofd”
Biblioteca Nacional Aruba a ricibi un ehemplar di “Vuurwerk in mijn hoofd” for di e autor sr. Roi Colastica di Corsou. El a entrega e buki na Sra. Astrid Britten directora di biblioteca. Colastica recientemente a presenta su ultimo publicacion na Aruba durante un anochi cultural na Fort Zoutman organisa pa Editorial Charuba.
Vuurwerk in mijn hoofd
Mescos cu tur mucha homber di 13 aña, Jurcell tampoco kier problema. E kier hunga bala y podise tin algo cu Taïma. Pero esey ta e mucha homber den spil so sa. Tog diripiente cosnan ta bay robes den su bida. Su tata e famoso futbolista, ta lag’e na caya. Welita ta bira loco. Jurcell ta haya amigonan nobo den su bida cu kier p’e haci cosnan robes. Anto tur caminda e ta topa Gerrit: den klas, riba veld di bala, riba caya. Ken ta mas sabi, mas miho, mas fuerte? Jurcell ta sinti cu e ta para su so. Danki Dios e ta haya yudansa, anto for di un direccion masha inespera.
Colastica
Roland Colastica (1960) autor, contado di cuenta, actor y productor di Corsou. Roland, miho conoci como Ròi a skirbi y/o publica diferente buki y obra teatral na Papiamento. Vuurwerk in mijn hoofd ta su prome buki pa mucha/hoben na Hulandes. E famoso autor hulandes, Sjoerd Kuyper a guia Roland den e proseso pa skirbi Vuurwerk in mijn hoofd. Sjoerd cu Roland ta bon amigo for di 1994. Roland Colastica ta participa pa casi 20 aña caba na siman di buki pa mucha na Hulanda y Aruba, caminda e ta bishita scol i biblioteca. Roland ta haci uso di atributonan teatral pa duna su contamento di cuenta un toke spectacular. Na 2006 Roland a ricibi e reconocimento cultural mas prestigioso di Corsou cu ta Premio Cola Debrot y na 2010 el a keda condecora pa Su Mahestad Reina Beatrix como Cabayero den Orden di Oranje Nassau pa su prestacion riba tereno di literatura y teatro.
Roland Colastica | Vuurwerk in mijn hoofd
ISBN 978 90 258 5998 5 | Prijs Afl 40.00


text:
Bo mes blòg numa: Ban liber, ban blòg
«Bo mes blòg numa», un proyekto di alfabetisashon digital ku e ophetivo di empoderá e personanan i su komunidatnan, esta empoderá e sosiedat sivil
E blògfera na Papiamentu a pèrdè esun ku sin duda tabata su mayor kontribuidó: Ban Liber, blòg Krioyo-Kosmopólito na Papiamentu skirbi pa Kaitano Sarah-Mart. Mas aya di e chòis personal, e prinsipal motibu tabata e poko eko i partisipashon riba Ban Liber. Promé ku nada mi lo gusta felisitá Katiano pa e enorme i balioso trabou ku e la desaroyá den marko di Ban Liber, esta dosshen i piku artíkulo ku por lo pronto lo keda riba Ban Liber komo un testimonio di un blòg Krioyo-Kosmopólito na Papiamentu ku un dia tabata eksistí. Ban Liber a yama ayó no sin laga un kontribushon i proposishon masha interesante:
Mi a pensa un otro manera pa mas literatura na Papiamentu akiriba, di poeta i skritornan Krioyo ku sa unda nan ta bai. Podisé un Blòg mas habrí pa tur por parti nan obra. Aworakí tempu ta bai laga mi i lo mi no por organisá esaki, podisé un otro si.
E idea aki riba ta great i nos, for di e tim di SimanAki!, por haña tempu pa organisá e blòg mas habrí ei. Esaki por ta un granito mas ku por djòin na e hermentnan ku ya kaba nos a desaroyá: E korektor ortográfiko pa Papiamentu/o i e portal di blòg na Papiamentu. Pero manera mi tabata bisa algun luna pasá e hermentnan ei lo keda bashí si nos no ta traha den esei mas nesesario awendia, esta, purba revitalisá e komunikashon riba retnan distribuí i pone bareranan na e resentralisashon di e ret impulsá dor di e popularisashon di e asina mal yama retnan sosial.
Manera nos tabata bisa ya for di algun aña kaba Alfabetisá ta blògisá. Probechando e situashon positivo mi ta kere ku ta ora pa nos lansa, un bia mas pero awor na Papiamentu, e proyekto «Bo mes blòg numa», un proyekto di alfabetisashon digital ku e ophetivo di empoderá e personanan i su komunidatnan, esta empoderá e sosiedat sivil. E tareanan pa desaroyá e proyekto akí lo ta e siguiente:
- Tradusí na Papiamentu e buki «E poder di e retnan»
- Publiká e tradukshon, bou dominio públiko, den papel i formatonan digital – web i epub –
- Tradusí WordPress na Papiamentu
- Ampliá e portal di blòg na Papiamentu pa ofresé na tur i un e kreashon di su mes blòg rib’é
- Sesionnan di formashon riba alfabetisashon digital
E reto nos dilanti ta uno masha grandi ma nos ta spera den e biaha haña partnernan ku lo yuda nos tres’é dilanti i duna un impulso positivo na un espasio di deliberashon nobo sin podernan di filter kaminda tur i un por emití, esta kontribuí na e kreashon di e agènda públiko òf kreá su mes agènda.


text:
Miembro di fraccion di POR den Parlamento, Marisol Lopez-Tromp durante encuentro cu prensa a elabora riba e relacion actual cu Venezuela y riba cual Gobierno a bin ta informando comunidad regularmente. El a indica cu fraccion di POR a manda recientemente un carta pa Prome Minister Evelyn Wever-Croes den cual ta
Politica
Marisol Lopez-Tromp – Importante pa sa cual areanan lo haya mas prioridad den implementacion di e Sociaal Crisis Plan
Lider di Fraccion di POR Marisol Lopez-Tromp – Mocion di Parlamento ta sostene Minister Otmar Oduber den su meta pa mitiga e dañonan di Pais Aruba
Contrario na e storianan cu fraccion di AVP ta purba bende, e mocion presenta siman pasa den Parlamento durante reunion publico pa atende e situacion di crisis di Green Corridor, ta un mocion cu a wordo traha conhuntamente pa e fraccionnan cu ta sostene e coalicion. Marisol Lopez-Tromp, lider di fraccion
Alan Howell – Contento cu ta poniendo fin na e ‘free for all’ banda di lama
Alan Howell (POR) – Fraccion di POR ta aplaudi Gobierno su decision di elimina belasting riba pension
EcoGas ta cumpliendo cu peticion di Gobierno – TESTNAN RIBA “ENVIROBALES” A SALI POSITIVO ATROBE
Segun fuentenan, Malcontento bou di miembronan di Gobierno
AWEMainta ta hayando informacion for di diferente skina cu tin un malcontento bou di miembronan di Gobierno. Esaki ta bini principalmente for di e hendenan di e partido mayoritario cu ta MEP. Ya caba por mira rond riba Facebook y scucha for di e propio coordinadornan cu no falta mucho cu
Parlamentario Arthur Dowers: Gobierno no a fia placa pa construccion di Green Corridor
Parlamentario Endy Croes di MEP: Nos mester enfoca y probecha pa atrae y desaroya turismo deportivo
Segun Parlamentario Endy Croes ta importante y apropia pa Gobierno desaroya tambe otro tipo di turismo manera turismo Deportivo. Nos tin e infrastructura ‘in place’ pa turismo y mester probecha pa desaroya mas areanan den esaki. Turismo medico tambe ta un otro oportunidad cu un inversion of colaboracion cu cualkier instancia


text:
TOPICO PRINCIPAL: BO POR CONFIA RELIGION?
Ta Sabi pa Bo Analisa Bo Religion?
Imagina cu bo tin un maleza cu ta pone bo bida na peliger y bo tin cu haci un operacion pa bo salba bo bida. Sin duda, lo bo kier tin pleno confianza den e ciruhano, ya cu bo ta poniendo bo bida den su man, no ta berdad? Pues lo bo kier averigua cuanto experencia e tin cu e tipo di operacion ey.
Den caso di religion ta mesun cos; ta sabi pa analis’e cuidadosamente. Si bo ta pertenece na un organisacion religioso, bo ta poniendo tanto bo bida spiritual como bo salbacion den su man.
Hesus a duna un criterio cu ta yuda nos analisa religion a base di nan echonan. El a bisa: “Cada palo ta ser reconoci na su fruta.” (Lucas 6:44) Si bo ta interesa den un religion en particular, ta bon pa bo analisa ki clase di “fruta” e ta produci. Pues puntra bo mes: ‘Su lidernan ta duna hopi importancia na placa? Su miembronan ta sigui principionan di Bijbel pa loke ta guera y moralidad?’ Finalmente, ta existi un religion cu ta digno di bo confianza? Nos ta anima bo pa considera e siguiente articulonan.
“Cada palo ta ser reconoci na su fruta.”


text:
Dialuna, pa mas of menos 9'or di anochi, Central a manda patruya di Noord na Paseo Herencia pa un persona sospechoso. Eynan polis a papia cu personal di security y nan a declara cu un homber desconoci, bisti cu un camisa blanco y carson cortico color oranje, cabey largo krul
Day: November 1, 2017
Chauffeurnan tabata drift auto riba parkinglot di Fisherman’s Hut
Dialuna, pa mas of menos 6'or di atardi, Central ta manda patruya na e parkinglot di Fisherman's Hut, caminda cu tabatin algun auto cu lo tabata drift. Eynan polis a mira un grupo di mucha y 2 adulto. Nan a declara cu un rato prome nan tabata coriendo ora cu dos
Tour operators no tabata di acuerdo cu borchinan di trafico na e terminal di crucero
Dialuna, pa mas of menos 9'or di mainta, polis di Playa a bay tene control na altura di e Markthallen y na e entrata/salida di e terminal di APA, unda cu nan a wordo para pa varios tour operators. E tour operators a conta cu nan no tabata contento cu e
Homber bipolar ta haci fastioso na Sero Blanco
Dialuna, pa mas of menos 12'or di merdia, Central ta manda patruya na un adres na Sero Blanco caminda cu un muhe tabata grita pa auxilio. N’e sitio polis a papia cu e dama di inicial S, kende a declara cu su yiu homber yama di inicial V, ta un pashent
Adicto ambulante ta drumi caminda tur turista ta wak
Dialuna, pa mas of menos 9'or di mainta, Central ta manda patruya n’e Markthallen situa riba LG Smith Boulevard, caminda un adicto ambulante tabata drumi unda cu tur turista cu pasa ta wak'e. Ora cu polis a yega nan a constata cu ta trata di e conocido Flanegin. E tabata drumi
For di Polis, Nos a recibi resumen di control di trafico dianan 28-29 october 2017
Dianan 28 y 29 di october ultimo, Districto di Noord y Districto di San Nicolas a organisa control di trafico. Un que otro a tuma lugar entre 18.00 te cu 7.30 di mainta. Unidadnan cu a participa den e accion aki ta Unidad di Motorisa, Division di Algemene Recherche District 2
Tintend Glass tambe ta prohibi pa ley – Awor cu lo boet tur esnan cu ta usa celular ora di stuur lo bay tint nan glas scur
Comision di Santana Noord ta invita
Comision di Santana Noord ta invita parokianonan di Noord pa asisti diahuebs dia 2 di november, Dia di tur Defunto, pa 5:30 ‘or atardi n’e resamento di Santo Rosario den Santana di Noord. Tambe ta anuncia cu Santana lo ta habri henter dia diahuebs 2 di november y diabierna dia 3
Awe Corte di Prome Instancia lo trata caso di asesinato dia 22 di november 2016
Horario Sospechoso Acto Castigabel 08.30 E.T.S. S. ta wordo acusa di asesinato di un persona riba 22 di november 2016, dor di, intencionalmente y cu premeditacion y calmo, a pone garnachinan di veneno di djaca conteniendo Brodifacoum o sea un sustancia venenoso, den un paki di juice di apelsina, despues di cual e persona a